**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Ιουνίου 2024, ημέρα Τρίτη και ώρα 16.00΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την Τριτοβάθμια Εκπαίδευση στην ευρωπαϊκή Περιφέρεια».

Στη συνεδρίαση παρέστησαν η Υφυπουργός Παιδείας, Θρησκευμάτων και Αθλητισμού, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης (Χάρης) Θεοχάρης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Φωτίου Θεανώ, Τζούφη Μερόπη, Οικονομόπουλος Αναστάσιος, Τσιρώνης Σπυρίδων, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κυρία Υφυπουργέ, κυρίες και κύριοι συνάδελφοι, ξεκινά η συνεδρίαση, με θέμα ημερησίας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών, σχετικά με την Τριτοβάθμια Εκπαίδευση στην ευρωπαϊκή Περιφέρεια».

Το λόγο έχει, για 15 λεπτά, ο Εισηγητής της Πλειοψηφίας, ο κ. Χρήστος Καπετάνος.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Κύριε Πρόεδρε, κυρία Υπουργέ, κυρίες και κύριοι συνάδελφοι, συζητούμε σήμερα στην Επιτροπή το σχέδιο νόμου του Υπουργείου Παιδείας, Θρησκευμάτων και Αθλητισμού, την κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών, σχετικά με την Τριτοβάθμια Εκπαίδευση στην ευρωπαϊκή Περιφέρεια.

Η Σύμβαση της Λισσαβόνας για την αναγνώριση είναι μια διεθνής σύμβαση, που αναπτύχθηκε από το Συμβούλιο της Ευρώπης, σε συνεργασία με την UNESCO. Αναφέρεται στην Ανώτατη Εκπαίδευση σε όλον τον ευρωπαϊκό χώρο. Υιοθετήθηκε από εθνικούς εκπροσώπους στη Λισσαβόνα, τον Απρίλιο του 1997, τέθηκε σε ισχύ το 1999 και αποτελεί το θεσμικό νομικό εργαλείο για την αναγνώριση ακαδημαϊκών προσόντων στην ευρωπαϊκή περιοχή της UNESCO. Μέχρι σήμερα, τα 45 από τα 46 κράτη-μέλη του Συμβουλίου της Ευρώπης έχουν επικυρώσει τη Σύμβαση ή έχουν προσχωρήσει σε αυτήν, με 45η και τελευταία χώρα, που προσχώρησε το Μάρτιο του 2023, να αποτελεί το Μονακό, στην οποία μάλιστα χώρα δεν υπάρχουν καν Πανεπιστήμια. Η Ελλάδα παραμένει μέχρι σήμερα, η μοναδική χώρα από τις 46 του Συμβουλίου της Ευρώπης, η οποία δεν έχει προσχωρήσει ακόμη, παρ’ όλες τις συνέπειες, που έχει αυτό για τη χώρα, η οποία μάλιστα κατέχει εξέχουσα θέση στην ακαδημαϊκή και επιστημονική ευρωπαϊκή κοινότητα, ενώ στη Σύμβαση έχουν προσχωρήσει ακόμη 12 χώρες, που δεν είναι μέλη του Συμβουλίου της Ευρώπης, καθώς και οι Η.Π.Α. επίσης έχουν υπογράψει τη Σύμβαση, αλλά δεν έχουν προσχωρήσει ακόμη σε αυτήν.

Το γεγονός αυτό υπογραμμίζει τη σπουδαιότητα και τον χαρακτήρα αυτής της Σύμβασης της οποίας βασικός σκοπός είναι η διασφάλιση του δικαιώματος της αναγνώρισης ακαδημαϊκών προσόντων, μεταξύ των κρατών-μελών, ενισχύοντας και διευκολύνοντας την κινητικότητα των νέων, για συνέχιση των σπουδών τους σε άλλη χώρα-μέλος. Το δικαίωμα στην εκπαίδευση, που αποτελεί κορυφαίο ανθρώπινο δικαίωμα και η τριτοβάθμια εκπαίδευση, η οποία είναι καθοριστική για την εξέλιξη και την προαγωγή της γνώσης, αποτελεί τόσο για τον άνθρωπο όσο και για την ευρύτερη κοινωνία της οποίας είναι μέρος, ένα εξαιρετικά πλούσιο πολιτιστικό και επιστημονικό προτέρημα και αγαθό.

 Τα οφέλη της Συνθήκης της Λισαβόνας - για την οποία συζητούμε - που θα αποφέρει στην Ελλάδα είναι πολλά, μεταξύ των οποίων:

Η προώθηση του δικαιώματος στην εκπαίδευση και ιδιαίτερα στην τριτοβάθμια.

Η προώθηση της αμοιβαίας κατανόησης, της ειρήνης, της ανεκτικότητας, της δημιουργίας αμοιβαίας εμπιστοσύνης μεταξύ των λαών και των εθνών.

Η προώθηση της ακαδημαϊκής κινητικότητας.

Η διεθνοποίηση των πανεπιστημίων μας, πράγμα που επιδιώκει θερμά και η σημερινή κυβέρνηση.

Ακόμη, μπορούν να υπάρξουν οικονομικά, πολιτικά και πολιτιστικά οφέλη από το να είναι η χώρα μας ως ένας από τους κύριους προορισμούς για τους διεθνώς μετακινούμενους φοιτητές.

Το μεγαλύτερο, όμως, όφελος για την Ελλάδα είναι ότι οι απόφοιτοι των ελληνικών ΑΕΙ θα μπορούν να συνεχίσουν τις σπουδές τους σε οποιαδήποτε χώρα, συμμετέχοντας στη διαδικασία της αυτόματης αναγνώρισης, που η Συνθήκη της Λισαβόνας προωθεί με τη σύσταση του από το 2018 Ευρωπαϊκού Χώρου Ανώτατης Εκπαίδευσης, ΕΧΑΕ, που συμφωνήθηκε, στη Ρώμη το 2020 και το στήριξε και η Ελλάδα, ως ιδρυτικό μέλος.

Με άλλα λόγια, η καθυστέρηση αυτή της Ελλάδας στην υπογραφή της Συνθήκης της Λισαβόνας, όπως λέγεται και την προσχώρηση σε αυτήν δημιουργεί μόνο κωλύματα, προσδίδοντας στη χώρα μας το χαρακτηριστικό της δύσκολα προσβάσιμης για την εξέλιξη της πρωτοβάθμιας εκπαίδευσης, φέρνοντας πολλές φορές τους εκπροσώπους μας στην ευρωπαϊκή κοινότητα σε δύσκολη θέση. Μια καθυστέρηση, ωστόσο, που οφειλόταν σε περιορισμούς, που είχε υιοθετήσει στο θεσμικό πλαίσιο ακαδημαϊκής αναγνώρισης, με το νόμο 3328 του 2005, οι οποίοι βρίσκονταν σε αντίθεση με βασικές αρχές της Σύμβασης. Με το νόμο 4957 του 2022, που ψήφισε η Κυβέρνηση της Νέας Δημοκρατίας και επέφερε τον εκσυγχρονισμό των διαδικασιών του ΔΟΑΤΑΠ, ξεπεράστηκαν πολλά από τα εμπόδια, με κύρια αλλαγή την υιοθέτηση της έννοιας των ουσιωδών διαφορών, όπως ορίζεται στη Σύμβαση της Λισσαβόνας, αλλά και επιμέρους λεπτομερειών, όπως παραδείγματος χάρη, η απαίτηση, που υπήρχε, να έχει σπουδάσει κάποιος τουλάχιστον τα δύο τελευταία χρόνια στο Ίδρυμα Απονομής του Καταλυτικού Τίτλου. Η τελευταία εκκρεμότητα, που υπήρχε, η δυνατότητα αναγνώρισης περιόδων σπουδών ρυθμίστηκε με το νόμο για τα παραρτήματα αλλοδαπών ΑΕΙ.

Έρχομαι στα επιμέρους άρθρα του νομοσχεδίου.

Με το άρθρο 1 του σχεδίου νόμου, προβλέπεται η κύρωση, κατά το άρθρο 28 του Συντάγματος της Σύμβασης του Συμβουλίου της Ευρώπης, για την αναγνώριση των τίτλων σπουδών, σχετικά με την τριτοβάθμια εκπαίδευση στην ευρωπαϊκή περιφέρεια, που υπεγράφη, στη Λισαβόνα, την 11η Απριλίου του 1997. Στο τμήμα 1, άρθρο 1, παραθέτονται οι ορισμοί για τους σκοπούς της παρούσας Σύμβασης. Πρόσβαση στην τριτοβάθμια εκπαίδευση σε ιδρύματα, αξιολόγηση, αρμόδια αρχή αναγνώρισης, τριτοβάθμια εκπαίδευση, περίοδος σπουδών, τίτλος σπουδών.

Τίτλοι που παρέχουν πρόσβαση στην τριτοβάθμια εκπαίδευση. Ακόμα, αναφέρονται οι απαιτήσεις γενικές και ειδικές προϋποθέσεις για την πρόσβαση στην τριτοβάθμια εκπαίδευση. Αυτά είναι στο τμήμα 1.

Στο τμήμα 2. Στα άρθρα 2.1, 2.2, 2.3 της Σύμβασης υπογραμμίζεται η αρμοδιότητα των αρχών για τη λήψη αποφάσεων, σε θέματα αναγνώρισης τίτλων σπουδών τριτοβάθμιας εκπαίδευσης.

Στο τμήμα 3. Στα άρθρα 3.1 έως 3.5 της Σύμβασης, ορίζονται οι βασικές αρχές, που σχετίζονται με την αξιολόγηση των τίτλων σπουδών, καθώς επισημαίνεται και η εύλογη προθεσμία ολοκλήρωσης της διαδικασίας από την κατάθεση όλων των απαραίτητων δικαιολογητικών και τυχόν διευκρινίσεων, που ο αρμόδιος φορέας έχει το δικαίωμα να ζητήσει να παρασχεθούν από το εκπαιδευτικό ίδρυμα παροχής του τίτλου.

Στο τμήμα 4, στα άρθρα IV.1 έως IV.9 της παρούσας Σύμβασης, διευκρινίζεται η αναγνώριση τίτλων σπουδών, που εξασφαλίζουν πρόσβαση στην Τριτοβάθμια Εκπαίδευση. Υποχρεώνει την αναγνώριση των τίτλων σπουδών από τα μέρη, εκτός αν συντρέχει λόγος ουσιαστικής διαφοράς. Αναφέρει ρητά ότι η αναγνώριση του τίτλου, που αποκτήθηκε, σε ένα μέρος σε συγκεκριμένους τύπους ιδρυμάτων, να γίνεται από το άλλο μέρος σε παρόμοιους τύπους ιδρυμάτων ή ειδικών προγραμμάτων. Δηλώνει την επιβολή πρόσθετων προϋποθέσεων από το μέρος, όπου ζητείται η αναγνώριση ενός τίτλου, όταν κρίνονται απαραίτητες, χάριν της ισοδυναμίας του συγκεκριμένου τίτλου. Εξηγεί την πιθανότητα της εξάρτησης της πρόσβασης από τα άλλα μέρη, με ειδικές προϋποθέσεις, παραδείγματος χάριν, εισαγωγικές εξετάσεις, όταν αυτές ισχύουν, ως μοναδικός τρόπος εισαγωγής στα εκπαιδευτικά ιδρύματα της Τριτοβάθμιας Εκπαίδευσης, στο μέρος απ’ όπου εκδίδεται ο τίτλος σπουδών. Ορίζει ότι οι διαδικασίες εισαγωγής και αξιολόγησης των τίτλων σπουδών της αλλοδαπής θα πρέπει να πραγματοποιούνται, σύμφωνα με τις αρχές της δικαιοσύνης και τη διάκριση, που περιγράφονται, στην Ενότητα 3.

 Στο άρθρο 5, στα άρθρα V.I, V.2 και V.3 της Σύμβασης, ορίζεται η αναγνώριση περιόδων σπουδών για ένα πρόγραμμα Τριτοβάθμιας Εκπαίδευσης από το ένα μέρος σε ένα άλλο μέρος.

 Στο τμήμα 6, τα άρθρα VI.1 έως VI.5 της Σύμβασης αναφέρονται στην αναγνώριση των τίτλων της Τριτοβάθμιας Εκπαίδευσης και στην αξιολόγηση από το ένα μέρος στο άλλο, παρέχοντας τη δυνατότητα, είτε για πρόσβαση σε περαιτέρω σπουδές Τριτοβάθμιας Εκπαίδευσης, είτε τη χρήση ενός ακαδημαϊκού τίτλου.

 Το τμήμα 7 της Σύμβασης αναγνωρίζει ειδικά τίτλους σπουδών προσφύγων, εκτοπισμένων ατόμων και ατόμων σε κατάσταση ανάλογη με εκείνη των προσφύγων, εξετάζοντας, αν τα άτομα αυτά πληρούν τις απαραίτητες προϋποθέσεις για την εισαγωγή στην Τριτοβάθμια Εκπαίδευση στο μέρος, όπου βρέθηκαν.

 Στο τμήμα 8, στα άρθρα VIII.1 και VIII.2 παρέχονται οι απαραίτητες πληροφορίες για την αξιολόγηση των ιδρυμάτων και των προγραμμάτων της Τριτοβάθμιας Εκπαίδευσης. Τα μέρη δεσμεύονται να παρέχουν όλες τις πληροφορίες για τα ιδρύματα και τα προγράμματα σπουδών, έτσι ώστε να επιτρέπουν στις αρμόδιες αρχές του άλλου μέρους να εξετάζουν την υποψήφια αξιολόγηση.

 Στο τμήμα 9, στα άρθρα IX.1, IX.2 και IX.3 παρέχονται οι απαραίτητες πληροφορίες για τα θέματα αναγνώρισης και δεσμεύονται τα μέρη στη θέσπιση διαφανών συστημάτων για τους τίτλους σπουδών της Τριτοβάθμιας, προκειμένου να διευκολύνουν τη διαδικασία της αναγνώρισης τους.

Στο τμήμα 10, στα άρθρα X.1, X.2 και X.3, αναλύονται οι μηχανισμοί εφαρμογής της παρούσας Σύμβασης και περιγράφονται φορείς και τυπικές διαδικασίες.

 Στο τμήμα 11, στα άρθρα XI.1 έως και XI.9 της Σύμβασης, περιγράφονται αναλυτικά οι τελικές διατάξεις, ως προς την εφαρμογή της παρούσας και οι Συμβάσεις στις οποίες ταυτόχρονα γίνονται μέρη, τα μέρη που απαρτίζουν την παρούσα Σύμβαση.

Το δεύτερο άρθρο της Σύμβασης αναφέρεται στην επιφύλαξητης Ελληνικής Δημοκρατίας, σύμφωνα με το δικαίωμα που της απονέμει το άρθρο ΧΙ. 7 να μην εφαρμόζει το άρθρο VI. 3 της παρούσας Σύμβασης.

Το τρίτο άρθρο της Σύμβασης περιλαμβάνει τις εξουσιοδοτικές διατάξεις, όπως αυτές ορίζονται με απόφαση του Υπουργού Παιδείας Θρησκευμάτων και Αθλητισμού.

 Στο τέταρτο άρθρο του σχεδίου νόμου ορίζεται η έναρξη ισχύος του συγκεκριμένου υπό επεξεργασία νόμου, που κυρώνει τη Συμφωνία από τη δημοσίευσή του, στην Εφημερίδα της Κυβερνήσεως και εντεύθεν. Η Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών, σχετικά με την Τριτοβάθμια Εκπαίδευση στην Ευρωπαϊκή Περιφέρεια, ολοκληρώνει την προσπάθεια των προηγούμενων ετών, που έχει κάνει η Κυβέρνηση, ώστε να εξορθολογήσει την Τριτοβάθμια Εκπαίδευση, για να συμβαδίσει με τα άλλα κράτη - μέλη της Ευρωπαϊκής Ένωσης, ισότιμα, αποκομίζοντας όλα τα οφέλη, που έρχεται να προσφέρει στη χώρα μας αυτή η Σύμβαση.

 Είναι πραγματικά μόνον θετικά τα όσα προσφέρει στην Ελλάδα η υπογραφή της συγκεκριμένης Σύμβασης, εφόσον έγιναν όλες οι απαραίτητες ενέργειες στο θεσμικό μας πλαίσιο. Μπορούμε, πλέον, έστω και έσχατοι - γιατί στα ζητήματα της Ευρώπης, έχουμε συνηθίσει τα τελευταία χρόνια τη χώρα μας να βρίσκεται στη θέση του πρωταγωνιστή - να συμπεριληφθούμε στα μέλη, που έχουν υπογράψει τη Σύμβαση και την έχουν κυρώσει, διευκολύνοντας τους Έλληνες, αλλά και τους ξένους φοιτητές, δίνοντας την ευκαιρία σε κορυφαίους επιστήμονες να συνεχίζουν τις σπουδές τους στα εκπαιδευτικά ιδρύματα, που εδρεύουν στη χώρα μας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η κυρία Ουρανία (Ράνια) Θρασκιά, από την Αξιωματική Αντιπολίτευση.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, καλησπέρα και από εμάς και από εμένα προσωπικά.

Να πούμε ότι αυτή είναι μια Σύμβαση του Συμβουλίου της Ευρώπης από το 1997, που από το 1999 βρίσκεται και σε ισχύ. Εικοσιπέντε χρόνια μετά, φέρνετε προς κύρωση τη συγκεκριμένη Σύμβαση, σε μία συγκυρία, που προκαλεί, αλήθεια είναι, ερωτηματικά. Γιατί, αν το δούμε, σε σχέση με τη συγχρονικότητα της ψήφισης πριν από δύο μήνες του νόμου για τα Ιδιωτικά Πανεπιστήμια στη χώρα μας, τουλάχιστον μας δημιουργεί αγωνία.

 Επίσης, γιατί τόσα χρόνια καμία άλλη κυβέρνηση, είναι η αλήθεια, δεν είχε τολμήσει να φέρει τη συγκεκριμένη Σύμβαση προς κύρωση στο Ελληνικό Κοινοβούλιο. Ας δούμε λίγο κάποια χαρακτηριστικά της σημεία.

Για τους σκοπούς της παρούσας Σύμβασης, στο άρθρο 1, υπάρχουν κάποιοι συγκεκριμένοι όροι, που έχουν την ακόλουθη σημασία για τη συγκεκριμένη Σύμβαση. Τριτοβάθμια Εκπαίδευση, γράφει, λοιπόν: «Όλοι οι τύποι προγραμμάτων σπουδών ή κύκλοι μαθημάτων Κατάρτισης ή Εκπαίδευσης για Έρευνα στο μεταδευτεροβάθμιο επίπεδο, που αναγνωρίζονται από τις αρμόδιες αρχές ενός μέρους, ως στοιχεία του συστήματος Τριτοβάθμιας Εκπαίδευσης.

Και ως ανώτατο εκπαιδευτικό ίδρυμα, για τους σκοπούς της παρούσας Σύμβασης, ορίζεται ένα ίδρυμα, που παρέχει Τριτοβάθμια Εκπαίδευση και αναγνωρίζεται από την αρμόδια αρχή ενός μέρους, ως μέλος του συστήματος της Τριτοβάθμιας Εκπαίδευσης τους.»

Αυτό, δηλαδή, τι σημαίνει με λίγα λόγια; Ότι κάθε μεταλυκειακή δομή και μεταδευτεροβάθμια αποτελεί Τριτοβάθμια Εκπαίδευση;

Αν συνδυάσουμε, δηλαδή, τους δύο όρους και έχουμε ένα κολέγιο, παραδείγματος χάρη ή ένα ΙΕΚ, θα αποτελεί αυτό Τριτοβάθμια Εκπαίδευση και παράλληλα Ανώτατο Εκπαιδευτικό Ίδρυμα;

Γιατί όλα αυτά, ξεκάθαρα αντίκεινται στο ελληνικό Σύνταγμα και πριν πάω στο ελληνικό Σύνταγμα, σε σχέση με την Ανώτερη Εκπαίδευση, τι συμβαίνει; Γιατί ξεκάθαρα στο Σύνταγμά μας υπάρχει ανώτερη και ανώτατη εκπαίδευση, εδώ δεν αναφέρεται πουθενά στη Σύμβαση η έννοια της. Οπότε, αυτό είναι ένα από τα θέματα, που πρέπει να δούμε.

Προφανώς, λοιπόν, όλα αυτά και αντίκεινται στο Ελληνικό Σύνταγμα, όπου στο άρθρο 16 αναφέρει - και δεν θα βαρεθούμε να μιλάμε γι’ αυτό - στην παράγραφο 5, ότι η Ανώτατη Εκπαίδευση παρέχεται αποκλειστικά από ιδρύματα, που αποτελούν νομικά πρόσωπα δημοσίου δικαίου με πλήρη αυτοδιοίκηση.

Τα ιδρύματα αυτά τελούν υπό την εποπτεία του Κράτους και φυσικά οι καθηγητές των ανωτάτων εκπαιδευτικών ιδρυμάτων είναι δημόσιοι λειτουργοί. Τώρα, σε σχέση με τις σχολές ανώτερης βαθμίδας, τι λέει στην παράγραφο 7 το άρθρο 16 του Συντάγματός μας; Ότι οι σχολές ανώτερης βαθμίδας, για χρονικό διάστημα όχι μεγαλύτερο από τρία χρόνια, όπως προβλέπεται από το νόμο, που ορίζει και τα επαγγελματικά δικαιώματα όσων αποφοιτούν από τις σχολές αυτές, επομένως σε αντίθεση με την παρούσα Σύμβαση, πουθενά δεν αναφέρεται ο όρος «ανώτατη βαθμίδα», σε σχέση με την επαγγελματική και κάθε άλλη ειδική εκπαίδευση.

Άρα, τελικά, ποιος είναι ο πραγματικός στόχος, που φέρνει η συγκεκριμένη Σύμβαση προς Κύρωση;

Να δούμε και κάτι άλλο, στην παράγραφο 1, στο τελευταίο τμήμα στις τελικές διατάξεις λέει:

«Σχέδια τροποποίησης της παρούσας Σύμβασης μπορούν να εγκριθούν από την Επιτροπή της Σύμβασης για την αναγνώριση τίτλων, σχετικά με την Τριτοβάθμια Εκπαίδευση στην Ευρωπαϊκή Περιφέρεια, με πλειοψηφία των δύο τρίτων μερών.»

Ερώτημα: Η Κυβέρνηση έχει υποβάλει σχέδιο τροποποίησης ή καλύπτεται από τη συγκεκριμένη Σύμβαση;

Η Σύμβαση, που φέρνουμε σήμερα προς κύρωση, μεταξύ άλλων, δίνει και το δικαίωμα - το είπε και ο Εισηγητής της Πλειοψηφίας - σε έναν μαθητή, φοιτητή, σπουδαστή να συνεχίσει τις σπουδές του από τη μία χώρα στην άλλη.

Ένα παράδειγμα. Μια χώρα, που ανήκει στη λίστα φορέων, το Κιργιστάν παραδείγματος χάρη, που μπορεί σε αντίστοιχη ποιότητα σπουδών, σε σχέση με τη χώρα του η σχολή, στην οποία φοιτά ένα χρόνο και μετά έρχεται στην Ελλάδα, για να συνεχίσει τις σπουδές του στην αντίστοιχη σχολή, που εδώ, όμως, είναι πανεπιστημιακού επιπέδου, ποιες δικλείδες ασφαλείας βάζετε στη διασφάλιση της ποιότητας των σπουδών;

Γιατί εδώ φαίνεται ξεκάθαρα να υπονομεύεται η ποιότητα των σπουδών. Γιατί σε αυτό δεν έχετε κάποια επιφύλαξη; Ποιοι είναι οι λόγοι της επιφύλαξής σας σε αυτό που μας αναφέρατε, σε σχέση με τις μεταπτυχιακές και διδακτορικές σπουδές και όχι σε αυτό;

Γιατί δεν διαλέγει η Κυβέρνησή σας να επιφυλαχθεί, σε σχέση με το άρθρο 4, στην παράγραφο 5, που στην πραγματικότητα ανοίγει ένα παραθυράκι για την εισαγωγή σε ελληνικά ΑΕΙ μαθητών, που δεν έχουν περάσει από τις εισαγωγικές πανελλήνιες εξετάσεις; Γιατί, τι λέει ακριβώς; Λέει ότι όταν στο μέρος, στο οποίο αποκτήθηκαν τα απολυτήρια μέσης εκπαίδευσης, εξασφαλίζεται η πρόσβαση στην τριτοβάθμια εκπαίδευση, μόνο σε συνδυασμό με πρόσθετες εισαγωγικές εξετάσεις, όπως, δηλαδή, γίνεται στη χώρα μας, τα άλλα μέρη μπορούν να εξαρτήσουν την πρόσβαση από αυτές τις προϋποθέσεις ή να προσφέρουν μια εναλλακτική λύση για την ικανοποίηση αυτών των πρόσθετων προϋποθέσεων στα δικά τους εκπαιδευτικά συστήματα.

Δηλαδή, για την ίδια σχολή, το ίδιο κτίριο, το ίδιο πτυχίο, τα παιδιά από την Ελλάδα να πηγαίνουν με πανελλήνιες εξετάσεις και το βάσανο αυτό και ό,τι σημαίνει για την ελληνική οικογένεια και τους ίδιους και παιδιά, που θα έρχονται από άλλες χώρες, που υπάρχουν μέσα στη Συνθήκη, να μπαίνουν χωρίς πανελλήνιες εξετάσεις; Γιατί, εδώ δεν έχουμε επιφύλαξη;

 Πώς εξισώνετε τις τριετείς σπουδές με τις τετραετείς και τις πενταετείς σπουδές; Γιατί, από τη στιγμή που δεν γίνεται ξεκάθαρη αναφορά στην ανώτερη και στην ανώτατη εκπαίδευση, όπως σαφέστατα γίνεται στο δικό μας το ελληνικό Σύνταγμα, άρα, σημαίνει ότι αυτό εξομοιώνεται. Δεν υπάρχει κανένας σεβασμός στο διαχωρισμό αυτό της ανώτατης και της ανώτερης εκπαίδευσης.

Άρα, με λίγα λόγια, δίνετε διεθνή νομιμοποίηση στην καταπάτηση του άρθρου 16 του Συντάγματός μας και μήπως τελικά όλα αυτά μπαίνουν στη λογική της αγοράς και σε εύλογο χρονικό διάστημα και τα δημόσια πανεπιστήμια με δίδακτρα ή ό,τι άλλο μπορεί αυτό να σημαίνει;

Άρα, τι κάνουμε με την υπονόμευση της αξίας του πανεπιστημίου; Της ποιότητας της εκπαίδευσης; Τι γίνεται με τη διαφοροποίηση της ανώτατης και της ανώτερης σχολής στην Ελλάδα; Είναι απλά ένα ακόμη όπλο στη φαρέτρα της Κυβέρνησης, ενάντια στο άρθρο 16, για να καθησυχαστούν και οι πιθανοί επενδυτές, που θέλουν να έρθουν στη χώρα μας και να δημιουργήσουν ιδιωτικά πανεπιστήμια ή τα κολέγια να ανωτατοποιηθούν, μέσω αυτής της κύρωσης;

Για όλους αυτούς τους εύλογους προβληματισμούς δηλώνουμε την αντίθεση μας και προφανώς, επιφυλασσόμαστε για το εν λόγω νομοσχέδιο προς κύρωση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ - Κίνημα Αλλαγής»):** Ευχαριστώ, κύριε Πρόεδρε. Θα ξεκινήσω, λέγοντας ότι ζούμε σε έναν ανοιχτό διασυνδεδεμένο κόσμο και πιστεύουμε και στην ανοιχτότητα, ως αξία σε πολιτικό, κοινωνικό, αλλά και οικονομικό επίπεδο, τονίζοντας ότι είναι διαφορετικοί, για παράδειγμα, η ανοιχτή από την ελεύθερη οικονομία. Αυτές είναι οι ιδεολογικές διακρίσεις του εικοστού πρώτου αιώνα, τις οποίες θα πρέπει να αναδείξουμε περαιτέρω.

Η ανοιχτότητα, λοιπόν, ως αξία, σηματοδοτεί και την πολυεπίπεδη ώσμωση των διαφορετικών ανθρώπινων κοινωνιών, τη συνέργεια, τη συνεργασία, την ανταλλαγή ιδεών, απόψεων και τούτο αυτόματα συνεπάγεται και το άνοιγμα των ακαδημαϊκών μας συνόρων, στο χώρο της παιδείας. Τη δυνατότητα σύνδεσης πανεπιστημίων διαφορετικών χωρών, αναγνώρισης σπουδών, πτυχίων, που υπερβαίνουν τα εθνικά μας σύνορα.

Η Σύμβαση της Λισαβόνας αποτέλεσε ένα ορόσημο, που σηματοδοτεί την ιδιαίτερα αυξημένη σημασία της ύπαρξης ενός ενοποιημένου συστήματος και μηχανισμών επαγγελματικής και ακαδημαϊκής αναγνώρισης τίτλων σπουδών, σε έναν κόσμο, στον οποίο η κινητικότητα των εργαζομένων αποτελεί ζητούμενο και σε μία ενωμένη αγορά, όπως της Ευρωπαϊκής Ένωσης, όπου η κινητικότητα των προσώπων αποτελεί απαραίτητη προϋπόθεση για την ολοκλήρωσή της.

Η περαιτέρω εμβάθυνση της ευρωπαϊκής ολοκλήρωσης και η κοινή επιδίωξη για τη διαμόρφωση μιας ευρωπαϊκής ταυτότητας κατέστησε, ιδιαίτερα για τις χώρες της Ευρωπαϊκής Ένωσης, επιτακτική τη διαμόρφωση ενός ενιαίου συστήματος πιστοποίησης και αναγνώρισης τίτλων και προσόντων, που θα διευκόλυνε τη φοιτητική κινητικότητα, θα ευνοούσε την καλλιέργεια της επικοινωνίας και ουσιαστικών δεσμών, μεταξύ των Ευρωπαίων φοιτητών και θα συνέβαλε στην καλλιέργεια μιας κοινής ταυτότητας.

Ωστόσο, μοιραία, η Σύμβαση της Λισαβόνας και κυρίως η διαδικασία της Μπολόνια, που ακολούθησε και η οποία αξιοποίησε τη Σύμβαση, ως τη μοναδική δεσμευτική νομική βάση, για τη δημιουργία ενός ευρωπαϊκού χώρου τριτοβάθμιας εκπαίδευσης, αποτέλεσαν το πεδίο μιας σκληρής ιδεολογικής και πολιτικής αντιπαράθεσης, σε σχέση με το χαρακτήρα του πανεπιστημίου, την επίδραση των νεοφιλελεύθερων ιδεών στην πανεπιστημιακή εκπαίδευση, τη μετατροπή της παιδείας σε εμπορεύσιμη υπηρεσία.

 Σε μια ιστορική και πολιτική συγκυρία, κατά την οποία τα ευρωπαϊκά κράτη δρομολογούσαν σημαντικές μεταρρυθμίσεις στα πανεπιστήμια τους, επιδιώκοντας να περικόψουν τη δημόσια χρηματοδότησή τους. προς όφελος των πανάκριβων συστημάτων κοινωνικής ασφάλισης τους, αυτή η διαδικασία ενοποίησης των συστημάτων ακαδημαϊκής και επαγγελματικής αναγνώρισης βρέθηκε στο επίκεντρο αντικρουόμενων αντιλήψεων και κοινωνικών συγκρούσεων, με αποτέλεσμα η διαδικασία της Μπολόνια συχνά να χρωματιστεί αρνητικά, πολλές φορές, όχι άδικα. Η σύγκρουση αυτή εξακολουθεί να βρίσκεται σε εξέλιξη. Όμως, πλέον, διεξάγεται σε ένα εντελώς διαφορετικό και συνεχώς μεταβαλλόμενο πεδίο.

 Οι σαρωτικές επιδράσεις της τεχνολογικής εξέλιξης, η επέλαση της τεχνητής νοημοσύνης, η αλλαγή της κλιματικής πραγματικότητας, η μετατόπιση της οικονομικής ισχύος από τη Δύση στην Ασία και οι κοινωνικοί μετασχηματισμοί των Ασιατικών οικονομιών, αλλάζουν άρδην τα διακυβεύματα, που αφορούν την τριτοβάθμια εκπαίδευση, την αναγνώριση προσόντων, τη μετάδοση της γνώσης. Τα μεγάλα ερωτήματα έχουν να κάνουν πλέον, με το αν το πανεπιστήμιο του εικοστού πρώτου αιώνα θα συνεχίσει να υφίσταται την επόμενη εικοσαετία, με την ίδια εκπαιδευτική δομή ή αν θα αντικατασταθεί από κάτι καινούργιο. Αφορά τον ίδιο τον τρόπο για τη μετάδοση της γνώσης.

 Σε ό, τι αφορά τη Σύμβαση αυτή καθαυτή, η κύρωση της αποκτά σε μεγάλο βαθμό και συμβολικό χαρακτήρα, καθώς πολλές από τις προβλέψεις της έχουν υλοποιηθεί. Ωστόσο, με αφορμή την κύρωση μιας διεθνούς Σύμβασης, οφείλω να κάνω και μια αναφορά στα καθ’ ημάς, στον τρόπο, με τον οποίο απασχόλησε τη δημόσια συζήτηση ο πρόσφατος νόμος, που εισήγαγε, για πρώτη φορά και παρά τη συνταγματική απαγόρευση, ιδιωτικά ΑΕΙ. Από την πλευρά της Κυβέρνησης, υπήρξε μια πολύ έντονη προσπάθεια επίκλησης των διεθνών υποχρεώσεων, για να δικαιολογηθεί η εισαγωγή ενός πολύ συγκεκριμένου μοντέλου ιδιωτικής τριτοβάθμιας εκπαίδευσης.

Ωστόσο, η ιστορία της Σύμβασης της Λισσαβόνας και της πορείας υλοποίησης ενός ευρωπαϊκού χώρου ανώτατης εκπαίδευσης μας αποκαλύπτει ένα ευρωπαϊκό και διεθνές σύμπαν ανώτατης εκπαίδευσης, με τεράστια ποικιλομορφία, που οφείλεται στο γεγονός ότι υπάρχει μία στενή σύνδεση του χαρακτήρα των πανεπιστημίων, με τις εθνικές κουλτούρες και τις πολιτιστικές ταυτότητες. Έτσι, μεταξύ των κρατών, που κύρωσαν τη Σύμβαση, βρίσκονται χώρες, όχι μόνο της Ευρώπης, αλλά και εκτός αυτής, με πολύ διαφορετικά συστήματα πανεπιστημιακής εκπαίδευσης και πιστοποίησης προσόντων.

Συνεπώς, μπορεί να αποτελεί επιδιωκόμενο στόχο της προσπάθειας αυτής, η δημιουργία ενός ενιαίου συστήματος αναγνώρισης και ο διεθνής συντονισμός των εθνικών συστημάτων εκπαίδευσης και πιστοποίησης προσόντων. Το πώς, όμως, αυτά οργανώνονται αποτελεί εθνική υπόθεση, που ανήκει στο σκληρό πυρήνα των κρατικών εξουσιών. Δεν επιβάλλει η Σύμβαση της Λισαβόνας ούτε το πώς και πόσο θα χρηματοδοτήσουμε τα πανεπιστήμια μας, πώς θα τα στελεχώσουμε, πώς και πόσα θα ιδρύσουμε και πώς θα τα αξιολογήσουμε.

Το ΠΑΣΟΚ επιχείρησε να αναδείξει ακριβώς αυτή την ιδιαιτερότητα, προτείνοντας ένα μοντέλο τριτοβάθμιας εκπαίδευσης, με συγκεκριμένα χαρακτηριστικά, που έρχεται σε αντίθεση με την προσπάθεια μεταφύτευσης ενός μοντέλου, όπως αυτού των παραρτημάτων ξένων πανεπιστημίων, που πολύ μικρή σχέση έχει με το χαρακτήρα του ελληνικού πανεπιστημίου, αλλά και τις επιθυμητές προδιαγραφές ποιότητας μιας καλά ρυθμισμένης τριτοβάθμιας εκπαίδευσης. Και αυτή η προσπάθεια έγινε κόντρα σε μια μανιχαϊστική λογική, που δυστυχώς, για ακόμη μια φορά, επικράτησε στο δημόσιο διάλογο, εντός και εκτός του Κοινοβουλίου. Αυτή την προσπάθεια εμείς θα την συνεχίσουμε, με συνέπεια και προσήλωση. Επιφυλασσόμεθα, προφανώς, για την τοποθέτησή μας στην Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Παραστατίδη.

Το λόγο έχει η Ειδική Αγορήτρια από το Κομμουνιστικό Κόμμα Ελλάδος, κυρία Αφροδίτη Κτενά.

 **ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε. Πράγματι, αυτή η Σύμβαση κλείνει μια εκκρεμότητα των ελληνικών κυβερνήσεων, απέναντι στη διαδικασία της Μπολόνια, για τη διευκόλυνση κινητικότητας προσωπικού, που να μην ξεχνάμε αποτελεί και μία από τις τέσσερις ελευθερίες του Μάαστριχτ. Αυτοματοποιεί πράγματι τη διαδικασία αναγνώρισης προσόντων, που θα αποκτηθεί, σε μία χώρα από μια άλλη χώρα. Ξέρετε, επειδή ακούστηκαν ωραίες λέξεις να περιγράφουν αυτήν την κινητικότητα και την ευκολία και την αυτοματοποίηση, θα λέγαμε ότι ο δρόμος για την κόλαση είναι στρωμένος με καλές προθέσεις, αν δεν ήταν γνωστή η εγκληματική πολιτική της Ε.Ε. και στα ακαδημαϊκά και στα εργασιακά, αλλά και στο προσφυγικό, γιατί όλα αυτά τα αγγίζει αυτή η Σύμβαση. Συμπληρώνει το υφιστάμενο θεσμικό πλαίσιο, οπλοστάσιο θα πούμε εμείς, για την αυτοματοποίηση των διαδικασιών από τον ΔΟΑΤΑΠ, όπως το είδαμε στο ν.4957/22, αλλά και με τον πρόσφατο νόμο για τα ιδιωτικά πανεπιστήμια, τον ν.5094, που επιτρέπει την αναγνώριση περιόδων σπουδών και αυτό είναι πάρα πολύ σημαντικό.

Μιλάμε, δηλαδή, για προγράμματα σπουδών κολλάζ, κομμάτια και αποσπάσματα, πτυχία, που θα είναι προσόντα μία γραμμή στο βιογραφικό, για αποφοίτους πολλών ταχυτήτων και φυσικά όλα αυτά, με ατομική ευθύνη. Γιατί ξέρετε πολύ καλά, αυτή είναι η ευρωπαϊκή κανονικότητα, αυτό έχουν ψηφίσει όλα τα άλλα κόμματα στην προηγούμενη Ευρωβουλή, που ψήφισαν την ατομική μαθησιακή διαδρομή, τα μικροδιαπιστευτήρια, τον ατομικό φάκελο δεξιοτήτων. Εξάλλου, αυτή ήταν και η απάντηση, που έλαβαν οι Ευρωβουλευτές του Κ.Κ.Ε., όταν ρώτησαν σχετικά με το νόμο για τα ιδιωτικά πανεπιστήμια την Κομισιόν, η απάντηση ήταν και διαβάζω :«Η Επιτροπή χαιρετίζει την πρόθεση της Ελλάδας να επικυρώσει τη Σύμβαση της Λισαβόνας για την αναγνώριση» και παρακάτω «το Ευρωπαϊκό Δικαστήριο επιβεβαίωσε την ανάγκη τα κράτη - μέλη να εκπληρώσουν τις δεσμεύσεις, που έχουν αναλάβει, στο πλαίσιο της γενικής συμφωνίας για το εμπόριο υπηρεσιών, δηλαδή τη Gats, για την ελευθερία εγκατάστασης, την ελεύθερη κυκλοφορία των υπηρεσιών, καθώς και τις διατάξεις του χάρτη, σχετικά με την ακαδημαϊκή ελευθερία, την ελευθερία ίδρυσης ιδρυμάτων τριτοβάθμιας εκπαίδευσης και την ελευθερία άσκησης επιχειρηματικής δραστηριότητας.» Αυτή είναι η ευρωπαϊκή κανονικότητα και σε αυτά υπακούει και η Σύμβαση, που έρχεται σήμερα προς κύρωση.

Γιατί σήμερα; Γιατί σήμερα έχει γίνει κατορθωτό, μετά από εργώδεις προσπάθειες χρόνων όλων των κυβερνήσεων, μέχρι τώρα, να διαμορφωθεί το θεσμικό πλαίσιο, που μένει απλά να συμπληρωθεί από την κύρωση αυτής της Σύμβασης. Γιατί όλες οι προηγούμενες κυβερνήσεις έχουν συμβάλει, ώστε σήμερα να μπορεί να σταθεί ο ορισμός της τριτοβάθμιας εκπαίδευσης, έτσι όπως ακούστηκε πριν, ευρύχωρος, ώστε να χωρά οτιδήποτε μεταδευτεροβάθμιο, αρκεί η χώρα προέλευσης να αναγνωρίζει το Χ ίδρυμα σαν τριτοβάθμιο. Αυτή η πολιτική, χρόνια τώρα, έχει οδηγήσει στους τίτλους των κολλεγίων, με τα τριετή προγράμματα σπουδών, να είναι επαγγελματικά ισοδύναμοι με τους τίτλους δημόσιων πανεπιστημίων, με τετραετή και πενταετή προγράμματα σπουδών, όπως έγινε με το ν.4635, ελέω ευρωπαϊκής κανονικότητας βεβαίως, και βέβαια όλες οι προηγούμενες κυβερνήσεις έχουν εφαρμόσει πιστά τη διαδικασία της Μπολόνια, που έχει καταστήσει το πτυχίο ένα απλό προσόν. Εξάλλου και η Λισαβόνα μόνο προσόντα αναγνωρίζει. Και βέβαια, πλέον, οι σπουδές των νέων παιδιών, γιατί εδώ είναι και ένα σοβαρό θέμα, που αφορά όλη την κοινωνία, η μεταλαμπάδευση γνώσεων στην επόμενη γενιά μιας κοινωνίας γίνονται και αυτές πεδίο κερδοφορίας για λίγους επιχειρηματίες.

Σύμφωνα, λοιπόν, με τους όρους της Σύμβασης αυτής, η χώρα υποδοχής οφείλει να αναγνωρίσει ένα προσόν, όπως είναι ένας τίτλος σπουδών, που αποκτήθηκε σε μια άλλη χώρα, εκτός κι αν ο αρμόδιος φορέας στη χώρα υποδοχής αποδείξει ότι ο ξένος τίτλος σπουδών είναι ουσιωδώς διαφορετικός. Δηλαδή, βαρύνει τη χώρα υποδοχής και το φορέα, που δεν διευκρινίζει ποιος θα είναι αυτός. Θέλουμε μια διευκρίνηση εδώ πέρα, βαρύνεται με την υποχρέωση να αποδείξει ότι ο τίτλος, που κατέχει αυτός που κάνει την αίτηση, είναι ισότιμος με τίτλους σπουδών, που απονέμει η χώρα υποδοχής.

 Τώρα, ο χαρακτηρισμός «ουσιωδώς διαφορετικός» εναπόκειται στην κρίση του φορέα υποδοχής. Δεν υπάρχουν συγκεκριμένα κριτήρια και αυτό είναι πάρα πολύ σημαντικό σε ένα τοπίο εμπορευματοποιημένης τριτοβάθμιας εκπαίδευσης και θα εξηγήσω παρακάτω, με παραδείγματα. Άρα, λοιπόν, μια ερώτηση, μια διευκρίνιση, ποιος θα κρίνει την ουσιώδη διαφορά; Θα είναι ο ΔΟΑΤΑΠ, θα είναι ο φορέας υποδοχής, θα είναι το Εθνικό Κέντρο Πληροφοριών ή το πρόσωπο, που θα οριστεί στο άρθρο 3;

Επίσης, είναι ξεκάθαρο ότι η Σύμβαση αυτή ανοίγει διάπλατα την πόρτα για αναγνώριση των αποφοίτων των κολεγίων, τους δίνει, δηλαδή και ακαδημαϊκή ισοτιμία. Παράδειγμα, ένας απόφοιτος κολεγίου, που του έχει αποδοθεί ένας τίτλος σπουδών από ένα ξένο πανεπιστήμιο μέσω franchise ή οτιδήποτε άλλο. Για παράδειγμα, αυτό τον καιρό κατακλυζόμαστε από διαφημίσεις τέτοιων προγραμμάτων σπουδών, όπως είναι και ένα πρόγραμμα μηχανολόγων - μηχανικών, που διαφημίζεται από ένα κολέγιο, το οποίο έχει ιδρύσει πολυτεχνική σχολή, έτσι λέει στο site του, τη στιγμή που η ίδια η ελληνική πολιτεία αρνείται αυτόν τον τίτλο, τη χρήση αυτού του όρου στα δημόσια ιδρύματα, που η ίδια έχει ιδρύσει και χρησιμοποιεί τον όρο «σχολή μηχανικών», για να τις διακρίνει από τις παραδοσιακά πολυτεχνικές. Ωστόσο, στη λογική της ελευθερίας του επιχειρείν, μπορεί ο όρος «πολυτεχνική σχολή» να γίνεται πατσαβούρι, στην κυριολεξία, από κάθε επιχειρηματία. Εάν, λοιπόν, ένας τέτοιος απόφοιτος κολεγίου αιτηθεί να συνεχίσει σε μεταπτυχιακό πρόγραμμα δημόσιου πανεπιστήμιου, το πανεπιστήμιο δεν μπορεί να τον απορρίψει, επειδή δεν έχει ισότιμο πτυχίο. Θα πρέπει να αποδείξει, ότι το πτυχίο του δεν είναι ισότιμο και ότι είναι, δηλαδή, σημαντικά διαφορετικό. Ξαναλέω, ότι αυτό επιδέχεται πολλών ερμηνειών σε ένα πανεπιστήμιο, που έτσι όπως το έχετε καταντήσει, πρέπει να κυνηγάει το ίδιο πόρους, για να είναι βιώσιμο. Δηλαδή, να κυνηγάει δίδακτρα, να κυνηγάει πελάτες. Καταλαβαίνετε τι σημαίνει αυτό για την ακαδημαϊκότητα, την αριστεία και όλα αυτά, που χρησιμοποιείτε, σαν όρους τόσο εύκολα.

Είπα και πριν ότι ο ορισμός της τριτοβάθμιας εκπαίδευσης ξεχειλώνει, ώστε να χωρέσει ό, τι ανήκει στη μεταδευτεροβάθμια. Βέβαια, είναι θέμα ερμηνείας. Δεν θέλω να μπω σε δυσοίωνες προβλέψεις για τη φάμπρικα αναβάθμισης προσόντων, που μπορεί να ανοίξει, με το αζημίωτο, βεβαίως, όχι ότι δεν γινόταν τόσα χρόνια, αλλά τώρα θεσμοθετείται αυτό το πράγμα. Παράδειγμα, παίρνει κάποιος ένα πτυχίο ψυχολογίας από ένα κολέγιο, μέσω franchise, από ξένο πανεπιστήμιο. Στη συνέχεια, έχει δικαίωμα να κάνει αίτηση σε μεταπτυχιακό διδακτορικό πρόγραμμα, για παράδειγμα στο τμήμα ψυχολογίας του ΕΚΠΑ, εκτός και αν το τμήμα του ΕΚΠΑ μπορεί να αποδείξει ότι το πτυχίο ψυχολογίας του μητρικού πανεπιστημίου είναι σημαντικά διαφορετικό από το δικό του, ως προσόν κ.λπ.. Βέβαια, θα πείτε, ότι είναι στη διακριτική ευχέρεια του τμήματος υποδοχής του ΕΚΠΑ να μην το δεχτεί. Ναι, αλλά αν στη μέση υπάρχουν δίδακτρα, τα κριτήρια αριστείας, καταλαβαίνετε, ότι γίνονται συνάρτηση της βιωσιμότητας του προγράμματος σπουδών.

Ακόμα χειρότερα, κάποιος ξεκινάει σε ένα ιδιωτικό πανεπιστήμιο - εδώ ή έξω, αδιάφορο - για να περάσει τα δύσκολα μαθήματα, σε ένα ιδιωτικό και συνεχίζει αναγνωρίζοντας μονάδες ECTS, για να πάρει πτυχίο από ένα δημόσιο, που ακόμα έχει τη βούλα της αξιοπιστίας. Για να μην κοροϊδευόμαστε, λοιπόν, ο κύριος σκοπός που εξυπηρετεί αυτή η Σύμβαση - όπως εξάλλου και ολόκληρη η διαδικασία της Μπολόνια - είναι ένας: η δημιουργία μιας μεγάλης δεξαμενής απασχολήσιμων, με προσόντα, για τη διαλογή εργαζομένων από τους εργοδότες. Το προσόν, όπως γνωρίζετε, δεν υπόσχεται πρόσβαση στο επάγγελμα. Εξασφαλίζει, όμως μια θέση στην αρένα. Θεωρούμε, επίσης, ότι δεν είναι τυχαίο ότι προστέθηκε το 17 στη Σύμβαση, η ρήτρα για τους πρόσφυγες και αφορά ξεκάθαρα, σε συνδυασμό με την πολιτική στο προσφυγικό, στη διαλογή εγκεφάλων και ταλέντων, ανάμεσα στους πρόσφυγες. Εξάλλου, ο ίδιος ο ενιαίος χώρος ανώτατης εκπαίδευσης από τη σύλληψή του είχε σκοπό αυτό ακριβώς, να δημιουργήσει μια μεγάλη δεξαμενή προσόντων, για να έχουν οι εργοδότες να διαλέγουν αυτούς, που θέλουν, όταν τους θέλουν και στην τιμή που τους θέλουν. Ξέρουμε πολύ καλά τι σημαίνει αυτό σε μια αγορά, ότι όταν η τιμή δεν επιτυγχάνεται, πρέπει να τονωθεί η προσφορά. Δηλαδή, ανοίγουν οι κάνουλες της δεξαμενής να γεμίσει, πότε με πρόσφυγες, πότε με πτυχιούχους νέων σχολών κλπ..

Βέβαια, προφανώς, συμφωνούμε με τους προλαλήσαντες, ότι είναι χαρακτηριστικό ότι η Σύμβαση έρχεται στη Βουλή τώρα, που πλέον στην αγορά μπαίνουν και τα ιδιωτικά πανεπιστήμια, ως παραρτήματα ξένων, καταρχάς. Τόσα και τόσα χαρτιά θα πέσουν στην αγορά, ας πέσουν και μερικά ακόμα. Βέβαια, δεν μπορούμε να αφήσουμε έξω από τη συζήτηση τα εκκρεμή επαγγελματικά δικαιώματα μιας σειράς τμημάτων δημόσιων πανεπιστημίων. Σύμφωνα με τη Σύμβαση, εξάλλου, η αναγνώριση ενός προσόντος ανώτατης εκπαίδευσης, μεταξύ άλλων, μπορεί να χρησιμοποιηθεί για πρόσβαση στην αγορά εργασίας. Αυτό τονίζεται και στην προσθήκη για τους πρόσφυγες. Γι’ αυτό αναρωτιόμαστε, για ποιο λόγο η βιασύνη με την υπογραφή της, όταν ακόμα δεν έχει τακτοποιηθεί το εσωτερικό μπάχαλο με τα επαγγελματικά δικαιώματα, που όλοι μαζί έχετε δημιουργήσει, όλα τα χρόνια. Είναι παιδιά κατώτερου θεού όσες και όσοι έχουν πτυχία από δημόσια πανεπιστήμια και πρώην ΤΕΙ, αλλά με τις παρελκυστικές τακτικές όλων σας, την κοροϊδία τόσων χρόνων, το εμπόριο ελπίδων όλων των κυβερνήσεων, μέχρι σήμερα, δεν έχουν ακόμα αυτά τα προσόντα επαγγελματική αναγνώριση;

 Τι λέτε σε όλους αυτούς και στις οικογένειές τους, ότι κακώς πέτυχαν και τέλειωσαν δημόσιο πανεπιστήμιο; Ας πλήρωναν να αγοράσουν ένα πτυχίο από κάποιο μαγαζί;

Μια ερώτηση: Θέτετε επιφύλαξη, ως προς τη μη εφαρμογή του άρθρου 6.3 της Σύμβασης, που αφορά τις συνέπειες αναγνώρισης των σπουδών τριτοβάθμιας εκπαίδευσης, ως προς την πρόσβαση σε περαιτέρω σπουδές υγείας εκπαίδευσης, στην κτήση ακαδημαϊκού τίτλου και στη διευκόλυνση πρόσβασης στην αγορά εργασίας. Θέλουμε να μας εξηγήσετε πώς ακριβώς εννοείτε αυτή την επιφύλαξη;

 Κλείνω, λέγοντας το εξής. Η Συνθήκη αυτή δεν αφορά μόνο την ακαδημαϊκή κοινότητα, αφορά όλη την κοινωνία, αφορά μαθητές, φοιτητές, τις οικογένειές τους, τους εργαζόμενους. Αφορά με τι κριτήρια, με τι πόρους, με τι προϋποθέσεις και με τι στόχους αναπαράγεται το επιστημονικό δυναμικό μιας κοινωνίας. Δηλαδή, οι γιατροί θα εκπαιδεύονται, για να υπηρετούν την κοινωνία, που τους σπουδάζει ή για να κερδοσκοπούν πάνω στη δουλειά τους οι επιχειρηματίες της υγείας;

 Οι μηχανικοί θα σπουδάζουν, με θυσίες δικές τους και των οικογενειών τους, για να βελτιώνουν τις συνθήκες δουλειάς και ζωής των συνανθρώπων τους, να σχεδιάζουν και να χτίζουν τις πολιτείες και τις βιομηχανίες του μέλλοντος ή για να αναπτύσσουν πιο αποτελεσματικούς τρόπους εκμετάλλευσης των συνανθρώπων τους και να ανοίγουν νέα πεδία κερδοφορίας σε μια χούφτα παράσιτα;

 Με αυτή την έννοια, λοιπόν, αυτή η Συμφωνία αφορά όλη την ελληνική κοινωνία και όχι μόνο την ακαδημαϊκή κοινότητα.

Φυσικά καταψηφίζουμε, χωρίς καμία επιφύλαξη. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Ευχαριστούμε, κυρία Κτενά.

Το λόγο έχει η κυρία Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε.

 Κυρία Υπουργέ, κυρίες και κύριοι συνάδελφοι, προωθείται σήμερα η Κύρωση της Σύμβασης του Συμβουλίου της Ευρώπης, για την αναγνώριση των τίτλων σπουδών, σχετικά με την τριτοβάθμια εκπαίδευση στην Ευρωπαϊκή Περιφέρεια, που υπεγράφη, στη Λισαβόνα την 11η Απριλίου του 1997. Δεν γίνεται, βέβαια, να μη θίξουμε το γεγονός ότι έχει γίνει κανόνας πια όλα τα προς συζήτηση νομοσχέδια να αναρτώνται δύο ή το πολύ τρεις μέρες, προτού έρθουν προς συζήτηση. Αφού υπάρχει σχεδιασμός, αν υπάρχει, θα πρέπει σε εύλογο διάστημα και όχι ελάχιστα εικοσιτετράωρα, πριν από τη συζήτηση στις Επιτροπές, να αναρτάται στον Ιστότοπο της Βουλής το τελικό σχέδιο νόμου, που θα συζητηθεί. Δεν γίνεται κάθε φορά να ενημερωνόμαστε τελευταία στιγμή. Έχουν καταντήσει όλες οι συζητήσεις στις Επιτροπές να είναι προσχηματικές, έτσι και αλλιώς, δεν λαμβάνετε τίποτα υπόψη. Τυπική είναι και η Ηλεκτρονική Διαβούλευση στα νομοσχέδια.

 Η Σύμβαση της Λισαβόνας υπεγράφη το 1997 και τέθηκε σε ισχύ την 1.2.1999. Κάλλιο αργά παρά ποτέ, λοιπόν.

Όπως οι ίδιοι μας πληροφορείτε, η Ελλάδα είναι η μόνη χώρα του Συμβουλίου της Ευρώπης, που δεν έχει κυρώσει τη Σύμβαση, την οποία έχουν και κυρώσει όχι μόνο το σύνολο των λοιπών κρατών - μελών του Συμβουλίου, αλλά και κράτη μη μέλη του, όπως η Αυστραλία και ο Καναδάς, με τελευταίο το Τουρκμενιστάν, το έτος 2023.

 Το Συμβούλιο της Ευρωπαϊκής Ένωσης προχώρησε στη σύσταση του Συμβουλίου της 26ης Νοεμβρίου του 2018, σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό. Με τη σύσταση του Συμβουλίου, τα κράτη - μέλη της Ευρωπαϊκής Ένωσης αναλαμβάνουν πολιτική δέσμευση να προβούν σε ενέργειες για την καθιέρωση της αυτόματης αναγνώρισης μέχρι το 2025. Η δέσμευση αυτή θα συνοδεύεται από δράσεις για την οικοδόμηση αμοιβαίας εμπιστοσύνης, όσον αφορά τα εκπαιδευτικά συστήματα και από τη στήριξη των κρατών - μελών για τη βελτίωση της αναγνώρισης, με σκοπό τη διευκόλυνση της μαθησιακής κινητικότητας.

Η Συμφωνία, ανάμεσα σε άλλα, προβλέπει τη δυνατότητα διασύνδεσης Α.Ε.Ι. διαφορετικών χωρών, την αναγνώριση σπουδών, μεταξύ των ιδρυμάτων αυτών και την απόδοση πτυχίων σε φοιτητές, που ξεκινούν τη φοίτησή τους σε ένα πανεπιστήμιο και την ολοκληρώνουν σε ένα άλλο, σε διαφορετική χώρα. Το παράδοξο σε αυτή την ιστορία είναι ότι καλούμαστε να αναγνωρίσουμε σπουδές και τίτλους από Ανώτατα Εκπαιδευτικά Ιδρύματα της αλλοδαπής, άρα και επαγγελματικά και ακαδημαϊκά δικαιώματα, χωρίς την ίδια στιγμή να αναγνωρίζουμε επαγγελματικά δικαιώματα αποφοίτων των ελληνικών Ανώτατων Εκπαιδευτικών Ιδρυμάτων.

Στην επίσημη ιστοσελίδα της Σχολής Ανθρωπιστικών Επιστημών του Ελληνικού Ανοικτού Πανεπιστημίου (Ε.Α.Π.) σχετικά με τα Προγράμματα Σπουδών «Σπουδές στον Ελληνικό Πολιτισμό και Σπουδές στον Ευρωπαϊκό Πολιτισμό», οι υποψήφιοι διάβαζαν ότι τα προγράμματα είχαν εξασφαλισμένα επαγγελματικά δικαιώματα, βάσει του Π.Δ. 66/2009 και του Π.Δ. 347/2003. Οι ιστοσελίδες αυτές δεν υπάρχουν πλέον. Στο Π.Δ. 66/2009, σχετικά με την επαγγελματική καταχώρηση των πτυχιούχων των Προγραμμάτων Σπουδών της Σχολής Ανθρωπιστικών Σπουδών του Ελληνικού Ανοικτού Πανεπιστημίου (Ε.Α.Π.) γίνεται λόγος για δυνατότητα πρόσληψης και στο δημόσιο τομέα.

Οι προσπάθειες των αποφοίτων των Προγραμμάτων του Ελληνικού Ανοικτού Πανεπιστημίου (ΕΑΠ) «Σπουδές στον Ελληνικό Πολιτισμό και Σπουδές στον Ευρωπαϊκό Πολιτισμό» απέβησαν άκαρπες, αφού δεν μπορούν να λάβουν μέρος σε προκηρύξεις του Α.Σ.Ε.Π., δεν μπορούν να εργαστούν στη δευτεροβάθμια εκπαίδευση και αντιμετωπίζουν τεράστια προβλήματα στην πρόσβασή τους στην αγορά εργασίας του δημοσίου και ιδιωτικού τομέα.

Ως τώρα, σας έχουμε κάνει δύο ερωτήσεις, σχετικά με αυτό το θέμα και οι οποίες, δυστυχώς, μέχρι σήμερα, δεν απαντήθηκαν, ούτε εσείς ούτε η προκάτοχός σας ενδιαφερθήκατε για την τύχη αυτών των ανθρώπων. Τον περασμένο Οκτώβριο, 62 απόφοιτοι των ως άνω σχολών άσκησαν δύο αγωγές στο Διοικητικό Πρωτοδικείο Αθηνών. Με τις αγωγές αυτές, επικαλούνται τη χρόνια και εξακολουθητική αδράνεια του Ελληνικού Ανοικτού Πανεπιστημίου (Ε.Α.Π.) να ενεργήσει συστηματικά προς τα όργανα της πολιτείας, για να ληφθούν τα δέοντα κανονιστικά μέτρα προς ενεργοποίηση των απονεμόμενων στο Π.Δ. 66/2009 επαγγελματικών τους δικαιωμάτων, καθώς και την αθέμιτη εμπορική πρακτική του Ελληνικού Ανοικτού Πανεπιστημίου (Ε.Α.Π.), που ακολούθησε για να δημιουργήσει και να εμπεδώσει στους ενάγοντες την εύλογη πεποίθηση, ότι εγγραφόμενοι στα δύο Προγράμματα και αποφοιτώντας από αυτά θα έχουν όντως στην πράξη τα επαγγελματικά δικαιώματα του Π.Δ. 66/2009.

Όσον αφορά στην περίπτωση των αποφοίτων των Τ.Ε.Ι., φαίνεται η Κυβέρνηση σας να αδιαφορεί πλήρως για τους 400.000 αποφοίτους. Στις 28 Δεκεμβρίου του 2023, το Υπουργείο Παιδείας εξέδωσε 5 αποφάσεις για την καταβολή συνολικού ποσού 179.000 ευρώ σε πτυχιούχους, ως αποζημίωση για ηθική βλάβη, μετά από ισάριθμες δικαστικές αποφάσεις. Δύο νέες αποφάσεις, για την καταβολή 12.500 και 10.853 ευρώ, σε εκτέλεση δικαστικών αποφάσεων, ως αποζημίωση και αποκατάσταση ηθικής βλάβης, για μη έκδοση Π.Δ. για τον καθορισμό των επαγγελματικών δικαιωμάτων σε πτυχιούχους Τμημάτων Μηχανικών και Μηχανικών Ανακαινίσεων και Αποκαταστάσεως Κτιρίων των Τ.Ε.Ι. εξέδωσε το Υπουργείο Παιδείας και τον Μάρτιο, πριν λίγες μέρες, άλλες 85.566 ευρώ. Τα πρόστιμα για επαγγελματικά δικαιώματα πτυχιούχων Τ.Ε.Ι. ξεπερνούν το 1,5 εκατομμύρια ευρώ.

Σύμφωνα με το Σύλλογο Αποφοίτων Τ.Ε.Ι. Κρήτης, το 2021, σε τηλεδιάσκεψη, που είχαν οι εκπρόσωποι των Συλλόγων Αποφοίτων ΤΕΙ Αθήνας, Πειραιά και Κρήτης, με τον τότε Υπουργό Παιδείας, τους δόθηκαν συγκεκριμένες δεσμεύσεις και εντός συγκεκριμένου χρονικού διαγράμματος. Παρ’ όλα αυτά, ουδεμία δέσμευση υλοποιήθηκε. Τον περασμένο Μάϊο, σε συνέντευξή του ο Υπουργός ρωτήθηκε για το εν λόγω ζήτημα, με τον Υπουργό να απαντάει γενικά και αόριστα, ότι είναι ένα ζήτημα, που πρέπει να λυθεί και θα λυθεί. Θα λυθεί και πότε; Χρονοδιάγραμμα υπάρχει; Αναρωτιόμαστε και επιφυλασσόμαστε.

Αναφορικά με την υπό κύρωση Σύμβαση, στο Τμήμα 1 και στο άρθρο 1, δίνονται οι ορισμοί της παρούσης. Αρχικά, δίνεται ο ορισμός για την πρόσβαση στην τριτοβάθμια εκπαίδευση, ως το δικαίωμα των υποψηφίων, που κατέχουν τους απαραίτητους τίτλους για να υποβάλουν αίτηση. Θα πρέπει να διευκρινίζεται, σε κάθε περίπτωση, ποιοι θεωρούνται απαραίτητοι τίτλοι για την πρόσβαση στην τριτοβάθμια εκπαίδευση; Παρατίθεται, επίσης, ο ορισμός για την πρόσβαση σε ιδρύματα και προγράμματα τριτοβάθμιας εκπαίδευσης. Και εδώ, πρέπει να εξειδικευτεί ο όρος «κατάλληλοι τίτλοι». Οι γενικεύσεις σχεδόν πάντα οδηγούν σε επικίνδυνα μονοπάτια.

Δίνεται, επίσης, ο ορισμός για την αξιολόγηση ιδρυμάτων και προγραμμάτων, ως διαδικασία για τον καθορισμό της εκπαιδευτικής ποιότητας ενός ιδρύματος. Από ποιον θα γίνεται αυτή η διαδικασία αξιολόγησης και με τι κριτήρια;

Αξιοπρόσεκτος είναι και ο ορισμός για την περίοδο σπουδών και απευθύνεται σε οποιαδήποτε συνιστώσα ενός προγράμματος τριτοβάθμιας εκπαίδευσης, που έχει αξιολογηθεί και τεκμηριωθεί και ενώ δεν είναι ένα πλήρες πρόγραμμα σπουδών από μόνο του, αντιπροσωπεύει μία σημαντική απόκτηση γνώσεων ή δεξιοτήτων. Παραπέμπει σε προγράμματα σπουδών, ανεξαρτήτως χρονικής διάρκειας, για παράδειγμα, να είναι τετραετία ή τριετίας. Με λίγα λόγια, σε λίγα χρόνια, θα υπάρχουν φοιτητές, που απέκτησαν ίδια ειδικότητα, σε διαφορετική χρονική διάρκεια; Είναι δίκαιο, πιστεύετε, ένα τέτοιο ενδεχόμενο; Ως τίτλος σπουδών, θεωρείται οποιοδήποτε πτυχίο, δίπλωμα ή άλλο πιστοποιητικό. Δεν φαίνεται να υπάρχει κανένας ποιοτικός ή χρονικός περιορισμός. Θα αναγνωρίζονται ουσιαστικά όλα όσα έχουν αποκτηθεί είτε είναι πτυχία είτε διπλώματα, αλλά και τα πιστοποιητικά;

Αναφορικά με το Τμήμα 3 και τις βασικές αρχές, που σχετίζονται με την αξιολόγηση των τίτλων σπουδών, αναφέρεται ότι οι κάτοχοι τίτλων σπουδών, που εκδίδονται σε ένα από τα μέρη, θα έχουν επαρκή πρόσβαση, κατόπιν αιτήματος στον αρμόδιο φορέα για την αξιολόγηση αυτών των τίτλων σπουδών, χωρίς να γίνεται καμία διάκριση για κανένα λόγο, όπως το φύλο, η φυλή, το χρώμα, η αναπηρία, η γλώσσα, η θρησκεία, η πολιτική ή άλλη γνώμη, η εθνική, εθνοτική ή κοινωνική καταγωγή του υποψηφίου, η ταύτιση με μία εθνική μειονότητα, η περιουσία, η γέννηση ή άλλη κατάσταση.

Η αναφορά στο γεγονός ότι δεν θα γίνεται διάκριση, σε θρησκεία και εθνική καταγωγή, αφήνει να εννοηθεί ότι θα αναγνωρίζονται τα πτυχία όλων, χωρίς καμία απολύτως διάκριση. Άρα, θα αναγνωρίζονται και τίτλοι και πιστοποιητικά ίσως και εκείνων που εισέρχονται παράνομα στη χώρα.

Επίσης, αναφέρεται ότι κάθε μέρος θα διασφαλίζει ότι οι διαδικασίες και τα κριτήρια, που χρησιμοποιούνται για την αξιολόγηση και την αναγνώριση των τίτλων, είναι διαφανή, συνεκτικά και αξιόπιστα. Στην πράξη πώς μπορεί να ελεγχθεί αυτό; Έννοιες, όπως η αξιοπιστία, είναι υποκειμενικές και μπορεί να ερμηνεύονται διαφορετικά από κάθε μέρος.

Ρητά προβλέπεται ότι οι αποφάσεις για αναγνώριση θα λαμβάνονται εντός εύλογης προθεσμίας, που καθορίζεται εκ των προτέρων από την αρμόδια αρχή αναγνώρισης και προσμετράται από τη στιγμή, που έχουν παρασχεθεί όλες οι απαραίτητες πληροφορίες στην εκάστοτε υπόθεση. Πόσο χρονικό διάστημα θεωρείται εύλογη προθεσμία, δεδομένου ότι στην Ελλάδα οι διαδικασίες αναγνώρισης καθυστερούν, δημιουργώντας προβλήματα και ταλαιπωρία στους αιτούντες;

Στο Τμήμα, που αναφέρεται στην αναγνώριση τίτλων σπουδών, που εξασφαλίζουν πρόσβαση στην τριτοβάθμια εκπαίδευση, αναφέρεται ότι εναλλακτικά αρκεί ένα μέρος να επιτρέψει στον κάτοχο ενός τίτλου σπουδών, που έχει εκδοθεί σε ένα από τα άλλα μέρη, να εξασφαλίζει αξιολόγηση αυτού του τίτλου, κατόπιν αιτήματος του κατόχου. Πώς και από ποιον θα γίνεται η προαναφερόμενη αξιολόγηση;

 Ακόμη, προβλέπεται ότι όταν στο μέρος, στο οποίο αποκτήθηκαν τα απολυτήρια μέσης εκπαίδευσης εξασφαλίζεται πρόσβαση στην τριτοβάθμια εκπαίδευση, μόνο σε συνδυασμό με πρόσθετες εισαγωγικές εξετάσεις, τα άλλα μέρη μπορούν να εξαρτίσουν την πρόσβαση από αυτές τις προϋποθέσεις ή να προσφέρουν μια εναλλακτική λύση, για την ικανοποίηση αυτών των πρόσθετων προϋποθέσεων στα δικά τους εκπαιδευτικά συστήματα.

Η λέξη «μπορούν» να εξαρτίσουν, αν αντικατασταθεί από τη λέξη «πρέπει». Δεν πρέπει να υπάρχει διακριτική ευχέρεια. Γενικά παρατηρείται μια ελαστικότητα, ως προς την πρόσβαση στην τριτοβάθμια εκπαίδευση του άλλου μέρους, γεγονός που μπορεί να επηρεάσει την ποιότητα.

Σχετικά με την αναγνώριση περιόδων σπουδών, προβλέπεται ότι κάθε μέρος θα αναγνωρίζει περιόδους σπουδών, που ολοκληρώνονται, στο πλαίσιο ενός προγράμματος τριτοβάθμιας εκπαίδευσης σε άλλο μέρος. Το ερώτημα, που προκύπτει, είναι πόση σε διάρκεια μπορεί να είναι η περίοδος σπουδών, που θα αναγνωριστεί; Δεν πρέπει να υπάρχει μεγάλη χρονική απόκλιση από την αντίστοιχη του μέρους, που αναγνωρίζει.

Για παράδειγμα, στην Ελλάδα, σπουδάζεις Νομική σε τέσσερα χρόνια, δεν είναι άδικο να έρχονται φοιτητές, επί παραδείγματι, με πτυχίο Νομικής δύο ή τριών ετών; Σε λίγα χρόνια, κριτήριο επιλογής ενός προγράμματος θα είναι η μικρότερη περίοδος σπουδών. Εν ολίγοις, οι σπουδαστές θα κοιτάνε πώς και σε ποια χώρα θα αποκτούν πιο εύκολα και γρήγορα πτυχία. Με αυτόν τον τρόπο, είναι σαφές ότι υποβαθμίζεται η ανώτατη εκπαίδευση.

Σχετικά με την αναγνώριση των τίτλων σπουδών προσφύγων, εκτοπισμένων ατόμων και ατόμων σε κατάσταση ανάλογη με εκείνη των προσφύγων, προβλέπεται ότι κάθε μέρος λαμβάνει όλα τα εφικτά και εύλογα μέτρα για την ανάπτυξη διαδικασιών, που αποσκοπούν στη δίκαιη και ταχεία εκτίμηση του κατά πόσον οι πρόσφυγες, οι εκτοπισμένοι και τα άτομα, που βρίσκονται σε κατάσταση ανάλογη με εκείνη των προσφύγων, πληρούν τις σχετικές προϋποθέσεις για την πρόσβαση στην τριτοβάθμια εκπαίδευση.

Εδώ εντοπίζεται ο πραγματικός σκοπός της παρούσας Σύμβασης, δηλαδή η αναγνώριση τίτλων σπουδών εκτοπισμένων ατόμων και ατόμων σε κατάσταση ανάλογη με εκείνη των προσφύγων.

Ποια είναι τα άτομα σε κατάσταση ανάλογη των προσφύγων, στα οποία απευθύνεται η διάταξη; Αφορά και σε εκείνους, που εισέρχονται παράνομα στη χώρα μας; Αυτό είναι εξαιρετικά κρίσιμο και ζητούμε αναλυτικές διευκρινίσεις επί της διάταξης αυτής.

Κλείνοντας, σας έχουμε κάνει ερωτήσεις για τη διαδικασία επιλογής Προέδρων, Αντιπροέδρων, Διοικητών και Διοικητικών Συμβουλίων των Νομικών Προσώπων Δημοσίου Δικαίου, των οποίων η επιλογή ανήκει στο ΥΠΑΙΘΑ και περιμένουμε ουσιαστικές απαντήσεις, αλλά και την εφαρμογή των νόμων, που η Κυβέρνησή σας συνέταξε και ψήφισε και μάλιστα δύο φορές 4735/2020 και 5062/2023. Για τον Πρόεδρο του ΙΕΠ η αίτηση για έκδοση πρόσκλησης έχει γίνει από τον Οκτώβριο του 2022. Η ερώτησή μας έγινε στις 20/11/2023. Απάντηση δεν πήραμε.

Για το Ίδρυμα Νεολαίας και Δια Βίου Μάθησης, η ερώτηση μας έγινε, στις 21/12/2023. Απάντηση από το Υπουργείο Παιδείας δεν πήραμε, ενώ το Υπουργείο Κοινωνικής Συνοχής και Οικογένειας δήλωσε «αναρμόδιο».

Για το ΔΟΑΤΑΠ μας απάντησε η Προϊσταμένη της Γενικής Διεύθυνσης, γράφοντας ότι «η Διεύθυνση Διοικητικής Υποστήριξης του ΔΟΑΤΑΠ διαβίβασε στον ΑΣΕΠ το απόσπασμα πρακτικού της από τις 3/3/2023 πέμπτης συνεδρίασης του Δ.Σ. του ΔΟΑΤΑΠ, καθώς και το σχέδιο πρόσκλησης εκδήλωσης ενδιαφέροντος για την επιλογή Προέδρου και Αντιπροέδρου του Διοικητικού Συμβουλίου του ΔΟΑΤΑΠ, για τις άμεσες ενέργειές του, προκειμένου να ολοκληρωθεί η διαδικασία επιλογής, μέσω ΑΣΕΠ, βάσει ν. 4957/2022 και ν. 4735/2020. Μέχρι τώρα, δηλαδή, μετά από ενάμιση χρόνο τίποτα. Έχει ο Θεός!

Σχετικά με τη διαδικασία επιλογής του νέου Προέδρου και της νέας Διευθύνουσας Συμβούλου του ΕΟΠΠΕΠ, η ερώτησή μας, από το Νοέμβριο του 2023, είναι αναπάντητη. Από το Νοέμβριο του 2023, είναι αναπάντητη και η ερώτησή μας, σχετικά με τη διαδικασία επιλογής Προέδρου και Αντιπροέδρων του Διοικητικού Συμβουλίου του Ινστιτούτου Τεχνολογίας Υπολογιστών και Εκδόσεων «Διόφαντος». Προφανώς, δεν απαντάτε στις ερωτήσεις μας, γιατί ξέρετε πολύ καλά ότι έχετε παραβιάσει την κείμενη νομοθεσία και αναρωτιόμαστε τι μπορεί να περιμένει ο ελληνικός λαός από εσάς, αν δεν εφαρμόζετε ούτε τους νόμους που εσείς εισηγείστε και ψηφίζετε.

Αναφορικά με την ψήφιση του παρόντος, επιφυλασσόμαστε επί της Ολομέλειας.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Ασημακοπούλου.

Το λόγο έχει η κυρία Μερόπη Τζούφη από τη «Νέα Αριστερά».

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κύριε Υπουργέ, κύριε Πρόεδρε, κυρίες και κύριοι συνάδελφοι, ήδη έχουν τοποθετηθεί αρκετοί συνάδελφοι σχετικά με την Ευρωπαϊκή Σύμβαση, που φέρνετε τώρα για κύρωση. Φυσικά, δεν είναι άλλη από την περίφημη Συνθήκη της Λισαβόνας. Μία συνθήκη, που, όπως είπαν κι άλλοι συνάδελφοι, έχει υπογραφεί το μακρινό 1997 και έρχεται να κυρωθεί τώρα, 25 χρόνια από την πρώτη της εφαρμογή. Μάλιστα - σωστά αναφέρθηκε άλλη συνάδελφος - τη στείλατε την Παρασκευή το βράδυ, την παραμονή ενός τριήμερου, έτσι που οι άνθρωποι που τους αφορά - τα Πανεπιστήμια, οι φοιτητές, οι εργαζόμενοι μέσα στα Πανεπιστήμια - και το σύνολο της κοινωνίας να μη μπορεί και να μην έχει το χρόνο να καταλάβει τι ακριβώς γίνεται και πώς συνεχίζουμε από εδώ και πέρα.

Βεβαίως, υπάρχει η άποψη ότι «γιατί η χώρα μας είναι η μόνη που δεν έχει κυρώσει τη Συνθήκη όλα αυτά τα χρόνια;». «Σε τι διαφέρει η Ελλάδα από τις υπόλοιπες χώρες;». Το ερώτημα, όμως, είναι διαφορετικό: Γιατί η Κυβέρνηση της Νέας Δημοκρατίας φέρνει τη δεδομένη στιγμή, όπως είπα πριν, τέλη Ιουνίου, τη Συνθήκη για κύρωση; Αν πράγματι αίρεται μια τυπική εκκρεμότητα 20 ετών - που έτσι προσπαθούν να την παρουσιάσουν - γιατί δεν την καταθέσατε νωρίτερα; Γιατί δεν κυρώθηκαν από άλλες Κυβερνήσεις της Νέας Δημοκρατίας, του ΠΑΣΟΚ, της Κυβέρνησης Σημίτη και γιατί δεν την κατέθεσε και η πρώτη Κυβέρνηση Μητσοτάκη και μάλιστα με Υπουργό την κυρία Κεραμέως, που ισοπέδωνε τη δημόσια εκπαίδευση για μια τετραετία;

Ένας είναι ο λόγος: Καμία κυβέρνηση από όλο το πολιτικό φάσμα δεν ήθελε μέχρι σήμερα ή δεν κατάφερε να προκαλέσει ανυπολόγιστες συνέπειες στην Τριτοβάθμια Εκπαίδευση της χώρας και στους αποφοίτους των Ελληνικών Πανεπιστημίων, με την αναγνώριση πτυχίων τριετούς διάρκειας και αυτό γιατί η Κύρωση της Συνθήκης θα μπορούσε να προσκρούσει στο Σύνταγμα, μέσω της αναγνώρισης επαγγελματικών δικαιωμάτων και ακαδημαϊκών προσόντων από ιδιωτικά ιδρύματα του εξωτερικού, που δεν πληρούσαν τις τυπικές και ουσιαστικές προϋποθέσεις και μια από τις προϋποθέσεις - όπως φανταζόμαστε, κυρίες και κύριοι συνάδελφοι - είναι, φυσικά, η διάρκεια σπουδών.

Όλα αυτά μέχρι τη δεύτερη Κυβέρνηση της Νέας Δημοκρατίας, τον κύριο Μητσοτάκη και τον κύριο Πιερρακάκη, τον Πρωθυπουργό, που ήθελε, τον Υπουργό, που εισηγήθηκε και την Κυβέρνηση, που ψήφισε τα ιδιωτικά πανεπιστήμια, καταπατώντας το άρθρο 16. Η Κυβέρνηση, που έχει καταδικάσει τα δημόσια ανώτατα εκπαιδευτικά ιδρύματα στην υποχρηματοδότηση, την υποστελέχωση, τα μείζονα κτιριακά προβλήματα, δεν μπορούσαν να κάνουν εξετάσεις στα Ανώτατα Εκπαιδευτικά Ιδρύματα στις συνθήκες αυτές με την αυξημένη θερμοκρασία και δεν υπήρχαν επιτηρητές. Αυτές είναι επίσημες καταγγελίες, για παράδειγμα, που έγιναν στο Αριστοτέλειο Πανεπιστήμιο Θεσσαλονίκης και βεβαίως, τις κινητοποιήσεις των φοιτητών από την έλλειψη φοιτητικής μέριμνας και εστιών και τα σοβαρότατα προβλήματα, τα οποία υπάρχουν, όπως για παράδειγμα, στο Πανεπιστήμιο Ιωαννίνων, που γονατίζει τη λειτουργία και αμφισβητεί τη βιωσιμότητα των περιφερειακών πανεπιστημίων και τμημάτων ήδη, διατηρώντας τον ορθολογισμό της ελάχιστης βάσης εισαγωγής. Που συνεχίζει, δυστυχώς, τις μπίζνες και τις εξυπηρετήσεις σε ιδιωτικά συμφέροντα και funds, ώστε να αρχίσουν να πουλούν πτυχία της Ιατρικής, CTC και Νομικής στην Ελλάδα, την ώρα αυτή τη συγκεκριμένη, που οι πληβείοι υποψήφιοι των πανελλαδικών εξετάσεων προσπαθούν να συνέλθουν από τα θέματα στη Φυσική και την Ιστορία και περιμένουν τα αποτελέσματα, με αγωνία για το μέλλον τους και αυτοί και οι οικογένειές τους.

Γιατί, κυρίες και κύριοι της Κυβέρνησης, τα νούμερα είναι αμείλικτα, όπως και η καθημερινότητα της μεγάλης κοινωνικής πλειοψηφίας. Οι μισθοί στη χώρα μας, με τα επίσημα στοιχεία της Ευρωπαϊκής Ένωσης, βρίσκονται καθηλωμένοι και τα εισοδήματα έχουν δεχθεί τη μεγαλύτερη μείωση πανευρωπαϊκά, το διάστημα 2019 - 2023. Άραγε, σε ποιους απευθύνεστε και για ποιους νομοθετείτε; Ποιοι θα έχουν τη δυνατότητα να πάνε σε ένα από τα ιδιωτικά πανεπιστήμια, που επιτρέψατε να λειτουργήσουν, κάτω από αυτές τις προϋποθέσεις, στη χώρα μας; Γιατί, ας μην κρυβόμαστε, αυτός είναι ο πραγματικός λόγος που ο κύριος Πιερρακάκης κατέθεσε τη συγκεκριμένη Συνθήκη προς κύρωση. Μια Συνθήκη, που όπως είπα, κανείς δεν τόλμησε να φέρει, εδώ και 25 χρόνια και αυτό, γιατί είναι μια Συνθήκη εξισωτισμού προς τα κάτω, που πλήττει τα πτυχία και τους αποφοίτους των ελληνικών δημόσιων πανεπιστημίων. Από το 1997 μέχρι σήμερα, τι έχασε η Ελλάδα από τη μη κύρωση; Τίποτε απολύτως. Όπως όλες και όλοι γνωρίζουμε, κανένα εμπόδιο δεν υπήρξε για τα ελληνικά Ανώτατα Εκπαιδευτικά Ιδρύματα. Κινήθηκαν εντός του ευρωπαϊκού χώρου ανώτατης εκπαίδευσης, συνεργάστηκαν και συνεχίζουν να συνεργάζονται άρτια με τα πανεπιστήμια του εξωτερικού και μάλιστα αναγνωρισμένα, όχι με ιδιωτικά κολλέγια ή ψευτοπανεπιστήμια του ενός ορόφου. Επίσης, έχουν συμφωνίες κοινών μεταπτυχιακών, συμμετέχουν ισότιμα και πλήρως, στα ευρωπαϊκά και διεθνή δίκτυα εκπαιδευτικών ανταλλαγών και στο πρόγραμμα «Εράσμους». Μάλιστα, πολλά ελληνικά πανεπιστήμια συμμετέχουν στο δίκτυο των ευρωπαϊκών πανεπιστημίων, εξασφαλίζοντας χρηματοδοτήσεις που αδυνατούν να λάβουν από τη χώρα μας και τον κρατικό προϋπολογισμό.

Για αυτό, κυρία Υπουργέ, καλό θα ήταν να μας απαντήσετε, πώς η κύρωση της Συνθήκης θα επηρεάσει, κατά πώς λέτε, θετικά την ελληνική δημόσια τριτοβάθμια εκπαίδευση; Αφήνοντας στην άκρη τις γενικολογίες.

 Οι διαδικασίες που αφορούν την εγγραφή υπηκόων από χώρες του ευρωπαϊκού χώρου ανώτατης εκπαίδευσης στα ελληνικά Ανώτατα Εκπαιδευτικά Ιδρύματα υπάρχουν, ήδη, εδώ και χρόνια. Θα συμφωνούσαμε όλοι και όλες να υπάρξει περαιτέρω απλούστευση της όποιας γραφειοκρατίας, όμως δεν φέρατε τη Συνθήκη προς κύρωση γι’ αυτόν τον λόγο ούτε και για τους πρόσφυγες και μετανάστες. Διότι και στο παρελθόν, όταν είχαν υπάρξει τέτοια ζητήματα, με δυσκολία κατάφεραν να επιλυθούν και είναι επιλύσιμα. Όταν ψηφίστηκε ο νόμος για τα ιδιωτικά πανεπιστήμια, ο Πρωθυπουργός, οι Υπουργοί και η κοινοβουλευτική πλειοψηφία αναμασούσαν το επιχείρημα, είναι σχετικά πρόσφατα, πως δεν παραβιάζει το Σύνταγμα και το άρθρο 16, όμως η κύρωση της Συνθήκης μπορεί να δημιουργήσει πολλαπλά προβλήματα, ανοίγοντας διάπλατα τη συζήτηση για την αναγνώριση επαγγελματικών δικαιωμάτων και ακαδημαϊκών προσόντων, που αντιβαίνουν το Σύνταγμα και δεν συμβαδίζουν με τη συνταγματική τάξη, που διέπει τα δημόσια Ανώτατα Εκπαιδευτικά Ιδρύματα.

Και είναι φανερό πως το φοβάστε και μάλιστα θέλω να ρωτήσω. Η Σύμβαση αυτή είχε υποβληθεί μαζί με την αυτόματη αναγνώριση των τίτλων των κυπριακών πανεπιστημίων και απεσύρθη. Στην ερώτησή μου τότε στον Υπουργό, γιατί γίνεται αυτό, μου απάντησε «θα την βάλουμε μετά τον νόμο». Δεν ξέρω, αν αυτό έγινε, διότι μπορεί να υπήρχαν σοβαρότατες νομικές συνέπειες στην προσπάθεια, που έχουν κάνει τα πανεπιστήμια, απέναντι στον προηγούμενο νόμο και θα ήθελα να έχει υπάρξει μια απάντηση και μάλιστα, ακριβώς επειδή το φοβάστε, προβλέπετε στο δεύτερο άρθρο, πως η Ελληνική Δημοκρατία επιφυλάσσεται, σύμφωνα με το δικαίωμα, που της απονέμει το άρθρο 11.7, να μην εφαρμόζει το άρθρο 6.3 της παρούσας Σύμβασης.

Είμαι βέβαιη, κυρία Υπουργέ, πως θα ισχυριστείτε, ότι αυτό το προσθέσατε, ως ασφαλιστική δικλείδα. Η πραγματικότητα είναι ότι και πάλι δοκιμάζετε τα όρια της συνταγματικής τάξης, όπως κάνατε με το νόμο για τα ιδιωτικά και σπρώχνετε το ζήτημα μέχρι την αναθεώρηση του Συντάγματος, ελπίζοντας πως θα είστε η Πλειοψηφία, που θα κάνει τις αλλαγές, που ζητάει η αγορά και τα ιδιωτικά συμφέροντα, γι’ αυτό ακόμη και αυτή η πρόβλεψη είναι λειψή, ούτε λύνει τα προβλήματα, ούτε διασφαλίζει την ποιότητα και την αξία των 4ετών και 5ετών πτυχίων των ελληνικών πανεπιστημίων.

Αν θέλετε πραγματικά να προστατεύσετε και να διασφαλίσετε τα πτυχία των δημόσιων Ανώτατων Εκπαιδευτικών Ιδρυμάτων και τους αποφοίτους μας και τα παιδιά που δίνουν αυτή τη στιγμή τη μάχη των πανελλαδικών εξετάσεων, μαζί με τις οικογένειές τους, προσθέστε στο κείμενο μια φράση, περί συμμόρφωσης, σύμφωνα με το άρθρο 16 του Συντάγματος, έχετε χρόνο μέχρι την Ολομέλεια.

Καταλήγω: Όταν σε μια μικρή χώρα εφαρμόζονται ισοπεδωτικοί κανόνες, δήθεν για τη διευκόλυνση της κινητικότητας των εργαζομένων, χωρίς καμία πρόνοια για την κατοχύρωση του πραγματικού επιπέδου σπουδών, στα οποία τα διάφορα πτυχία αντιστοιχούν, γνωρίζουμε ποια θα είναι η επίπτωση. Όσοι κοπίασαν και σπούδασαν, σε ελληνικά δημόσια πανεπιστήμια υψηλού επιπέδου, με τέσσερα και πέντε χρόνια σπουδών, θα ισοτιμηθούν αυτομάτως με όσους σπούδασαν τρία έτη, σε οποιασδήποτε φύσης προγράμματα, π.χ. και εξ αποστάσεως ή και ταχύρρυθμα, ακριβώς όπως επιθυμεί η Κυβέρνηση να συμβεί και σε όσους σπουδάσουν στα αμφιβόλου ποιότητας εκπαιδευτήρια, που θα ιδρυθούν, ως ιδιωτικά πανεπιστήμια, κατ’ εφαρμογή του νόμου, που ψήφισε η «ελευθερία της αγοράς», η αυτόματη κινητικότητα, σε μια χώρα, όπου η υπερνεοφιλελεύθερη Κυβέρνησή της θεωρεί οποιαδήποτε ρύθμιση ταμπού, ξέρουμε πού οδηγεί, το έχουμε δει και στο χώρο της ενέργειας και στο χώρο της Υγείας. Τώρα ετοιμαζόμαστε να το δούμε και στο χώρο της Ανώτατης Παιδείας. Δυστυχώς, δεν σταματάτε με τίποτα, πρέπει να είναι σαφές σε όσους μας ακούν. Η κύρωση θα νομιμοποιήσει τις τριετείς σπουδές, την εισαγωγή στα ιδιωτικά πανεπιστήμια, χωρίς Πανελλαδικές, όπως ήδη διαφημίζουν - αναφέρθηκαν και άλλοι συνάδελφοι - και τη δυνατότητα των κολεγίων να πιστοποιούν αυτομάτως τα χρόνια σπουδών στην Ελλάδα.

Θα είμαστε απέναντι.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης (Χάρης) Θεοχάρης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Φωτίου Θεανώ, Τζούφη Μερόπη, Οικονομόπουλος Αναστάσιος, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κυρία Τζούφη και τον λόγο έχει ο κ. Σπύρος Τσιρώνης, από το Δημοκρατικό Πατριωτικό Κίνημα «ΝΙΚΗ».

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα Νίκη»):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το ζήτημα της ακαδημαϊκής αναγνώρισης βρίσκεται στο κέντρο των ευρωπαϊκών και διεθνών πολιτικών συζητήσεων, που αναπτύσσονται στο χώρο της Ανώτατης Εκπαίδευσης. Τόσο στη Σύμβαση της Λισσαβόνας, όσο και στη διαδικασία της Μπολόνια, το 1999, η δίκαιη, διαφανής, αμοιβαία, εύκολη και αυτόματη αναγνώριση των τίτλων και περιόδων σπουδών, καθώς και η προώθηση της αναγνώρισης της πρότερης μάθησης, αποτελούν θεμελιώδεις αρχές και πρωτεύοντες επιδιωκόμενους στόχους.

Ωστόσο, η εμπειρία έχει αποδείξει ότι αρκετές χώρες, που συμμετέχουν στη διαδικασία, αναφέρουν δυσκολίες, ως προς την εφαρμογή της Σύμβασης, καθώς η εθνική τους νομοθεσία έρχεται σε σύγκρουση με το νομικό πλαίσιο της Σύμβασης.

 Ένα παράδειγμα εθνικής νομοθετικής αντίθεσης σε διατάξεις της διεθνούς συνθήκης είναι η Ελλάδα, η οποία δεν είχε υπογράψει τη Σύμβαση της Λισαβόνας, καθώς ο ορισμός, που δίνει η Σύμβαση για τα ιδρύματα ανώτατης εκπαίδευσης, βρισκόταν σε αντιδιαστολή με την εθνική της νομοθεσία. Πιο συγκεκριμένα, η Ελλάδα αναγνώριζε, ως ιδρύματα ανώτατης εκπαίδευσης, μόνο τα δημόσια ιδρύματα ανώτατης εκπαίδευσης, τα πανεπιστήμια και τα ΤΕΙ, σε αντίθεση με τη Σύμβαση, που ρητώς ορίζει ότι τα ιδρύματα ανώτατης εκπαίδευσης είναι όλα τα δημόσια και ιδιωτικά ιδρύματα, που αναγνωρίζει κάθε μέρος ότι ανήκουν στο εθνικό τους σύστημα ανώτατης εκπαίδευσης, στο άρθρο 8, παράγραφος 2. Έτσι, με την υπογραφή της Σύμβασης, θα μπορούσαν να θεωρηθούν, ως ιδρύματα ανώτατης εκπαίδευσης, κάποια από τα κέντρα ελευθέρων σπουδών, που λειτουργούν στην Ελλάδα, όπως τα Κέντρα Επαγγελματικής Κατάρτισης και τα ΙΕΚ. Γεγονός που θα δημιουργήσει πολλαπλά προβλήματα στη διαχείριση του εκπαιδευτικού γίγνεσθαι. Από την άλλη, η Ελλάδα μη επικυρώνοντας τη Σύμβαση, προστατεύοντας με αυτόν τον τρόπο το νομοθετικό της πλαίσιο, δημιουργεί σειρά προβλημάτων στις διεθνείς σχέσεις.

Δύο παραδείγματα ενδεικτικά. Πρώτον: Ενώ οι εταίροι της αναγνωρίζουν αυτόματα τους ελληνικούς τίτλους σπουδών, η Ελλάδα δεν κάνει το ίδιο. Η ασυνέπεια αυτή έχει οδηγήσει την Ελλάδα στο Ευρωπαϊκό Δικαστήριο, όπου και μια σειρά από αποφάσεις την έχουν καταδικάσει. Γι’ αυτό το λόγο, η Ελλάδα έχει ήδη αρχίσει να αναγνωρίζει επαγγελματικά, αλλά όχι ακαδημαϊκά δικαιώματα στους κατόχους τίτλων σπουδών από ιδιωτικά ιδρύματα, που λειτουργούν στη χώρα, τα οποία από άλλες χώρες της Ευρώπης αναγνωρίζονται, ως ανώτατα.

Δεύτερον: Εάν η Ελλάδα επιθυμούσε να αναπτύξει μια πολιτική προσέλκυσης ξένων φοιτητών, η μη αυτόματη αναγνώριση πτυχίων θα την καθιστούσε μη ανταγωνιστική στο διεθνή χώρο. Έτσι, στην πραγματικότητα οι χώρες, που παρουσιάζουν την παραπάνω νομοθετική διαφοροποίηση, οφείλουν είτε να τροποποιήσουν την εθνική τους νομοθεσία είτε να διασφαλίσουν ότι τηρείται η υπεροχή της διεθνούς νομοθεσίας και άρα εφαρμόζονται οι αρχές της Σύμβασης της Λισαβόνας από τα ιδρύματα ανώτατης εκπαίδευσης.

Εδώ, θα πρέπει να σημειωθεί, ότι οι περισσότερες χώρες του ευρωπαϊκού χώρου ανώτατης εκπαίδευσης λαμβάνουν τις αποφάσεις για την αναγνώριση σε ιδρυματικό επίπεδο και η αυτονομία των ιδρυμάτων καθιστά αδύνατο για τις χώρες αυτές να διασφαλίσουν την εφαρμογή της Σύμβασης και να πραγματοποιήσουν την απαίτηση της Σύμβασης να λάβουν όλα τα απαραίτητα μέτρα για την πλήρη εφαρμογή της.

Η Σύμβαση προβλέπει ότι κάθε χώρα δημιουργεί και κοινοποιεί τη λίστα, με όλα τα αναγνωρισμένα από την ίδια, ως ΑΕΙ δημόσια και ιδιωτικά ιδρύματα, καθώς και όσα λειτουργούν παραρτήματα σε άλλες χώρες, αλλά τα αναγνωρίζει, ως δικά της. Ο ορισμός, ωστόσο, που δίνει η Σύμβαση για την ανώτατη εκπαίδευση είναι χαρακτηριστικός. Περιλαμβάνει όλους τους τύπους προγραμμάτων σπουδών ή κύκλους μαθημάτων κατάρτισης ή εκπαίδευσης για έρευνα στο μεταδευτεροβάθμιο επίπεδο, που αναγνωρίζονται από τις αρμόδιες αρχές μιας χώρας, ως στοιχεία του συστήματος τριτοβάθμιας εκπαίδευσης. Έτσι, αν μια χώρα αναγνωρίσει στο εσωτερικό της, ως ανώτατα προγράμματα σπουδών, που στο ελληνικό σύστημα αντιστοιχούν με ΙΕΚ ή ανώτερες σχολές, θα αναγκαστεί η Ελλάδα να αναγνωρίσει τους τίτλους σπουδών των αποφοίτων τους, ως ισότιμους.

Καθίσταται εμφανές πως με τη Σύμβαση της Λισαβόνας δεν εξασφαλίζεται η διατήρηση της αναγνώρισης τίτλων σπουδών από τους φορείς, που μέχρι σήμερα είναι αρμόδιοι στην Ελλάδα για τον έλεγχο και την απονομή ισοτιμίας των τίτλων σπουδών εξωτερικού, του ΔΟΑΤΑΠ, δηλαδή και του ΑΤΕΕΝ. Αλλά αυτό που προκύπτει, αυτό που πρόκειται να συμβεί, θα είναι τα ίδια τα ΑΕΙ να ελέγχουν την αναγνωρισιμότητα των ως άνω τίτλων σπουδών, με το αιτιολογικό ότι σε αυτά θα μπορεί να κάνει αίτηση ένας ενδιαφερόμενος για τη συνέχιση των σπουδών του.

Τα ανωτέρω, σε συνδυασμό με την πρόβλεψη της Σύμβασης, ότι δεν υποχρεούται ο αιτών να αποδείξει ότι ο τίτλος, που κατέχει είναι ισότιμος, αλλά καθίσταται υποχρέωση αυτού, που αρνείται την ισοτιμία να τεκμηριώσει την άρνησή του, ανοίγουν το δρόμο και για την ακαδημαϊκή πλέον αναγνώριση των αποφοίτων των κολεγίων πέραν της επαγγελματικής, που διέθεταν μέχρι σήμερα. Άλλωστε, ας μη λησμονούμε ότι έχει προηγηθεί η ρύθμιση του άρθρου 146 του νόμου 5094 του 2024, αναφορικά με την αναγνώριση των τίτλων σπουδών των νομικών προσώπων πανεπιστημιακής εκπαίδευσης, των μη κρατικών πανεπιστημίων δηλαδή, που εξισώνει τους απονεμόμενους από αυτά τίτλους σπουδών, με αυτούς των κρατικών πανεπιστημίων.

Η παραπάνω ρύθμιση καταρχάς αναγνωρίζει, ότι οι τίτλοι σπουδών, που θα απονέμονται από τα μη κρατικά πανεπιστήμια, είναι τίτλοι σπουδών του μητρικού ιδρύματος. Με άλλα λόγια, τα μη κρατικά πανεπιστήμια, τα οποία θα συνιστούν παραρτήματα αλλοδαπών πανεπιστημίων, θα χορηγούν τίτλους σπουδών αναγνωρισμένους στη χώρα εγκατάστασης του μητρικού ιδρύματος. Άρα, κατ’ αρχήν, τίτλους, σύμφωνα με τις εκεί εκάστοτε προϋποθέσεις, χωρίς ωστόσο αυτό να επαληθεύεται, σε κάθε περίπτωση, όπως συμβαίνει, μέχρι τώρα.

 Ως μόνη δε προϋπόθεση για την πλέον αυτόματη αναγνώριση των τίτλων αυτών από το ελληνικό κράτος, προβλέπεται η συμπερίληψη στο εθνικό μητρώο τύπων τίτλων σπουδών αναγνωρισμένων ιδρυμάτων της αλλοδαπής, το οποίο τηρεί μέχρι τώρα ο ΔΟΑΤΑΠ, λαμβάνοντας μάλιστα υπόψη ότι τα κολέγια, τα οποία λειτουργούν, ήδη, στη χώρα μας, ως παραρτήματα ξένων πανεπιστημιακών ιδρυμάτων, με τη μέθοδο Franchise, φαίνεται να είναι τα μάλλον επικρατέστερα, για την πανεπιστημιοποίηση τους, στο προσεχές μέλλον, μέσω της ρύθμισης αυτής. Τα κολλέγια αυτά καταφέρνουν την αυτόματη αναγνώριση των τίτλων σπουδών, που θα απονέμουν, παρακάμπτοντας τις προβλεπόμενες διαδικασίες ενώπιον του ΔΟΑΤΑΠ, και του ΑΤΕΕΝ. Κοινώς, πρόκειται για μια οριζόντια ρύθμιση ακαδημαϊκής πλέον αναγνώρισης της ισοτιμίας των τίτλων σπουδών των κολεγίων με αυτή των δημόσιων πανεπιστημίων.

Συμπερασματικά, με την κύρωση της Σύμβασης της Λισσαβόνας και σε συνέχεια της ιδιωτικοποίησης της ανώτατης εκπαίδευσης, η Κυβέρνηση ανοίγει την «κερκόπορτα» των τριετών σπουδών, με τα πάσης φύσεως και αμφιβόλου εκπαιδευτικής αξίας παραρτήματα ξένων πανεπιστημίων, ενώ παράλληλα κλείνει το μάτι στην προώθηση ποικίλων ειδών fast track προγραμμάτων σπουδών, σεμιναρίων και μεταπτυχιακών από τα δημόσια ΑΕΙ, που μαζί με τα ξενόγλωσσα προπτυχιακά θα αποτελούν το νέο «Ελντοράντο» της δήθεν σίγουρης επαγγελματικής αποκατάστασης.

 Δυστυχώς, επιβεβαιωνόμαστε, συνεχώς, όπως είχαμε τονίσει και στο νόμο για τα μη κρατικά πανεπιστήμια, ότι η Κυβέρνηση καταστρατηγεί, δια της πλαγίας οδού, την οποία έχει κάνει πλέον πεπατημένη, την καταπάτηση του Συντάγματος, σε ό,τι αφορά τη δημόσια δωρεάν εκπαίδευση και έτσι κατοχυρώνεται η δημιουργία φοιτητών δύο ταχυτήτων: Αυτών που πρέπει να «φτύσουν αίμα», για να εισαχθούν στην Τριτοβάθμια Εκπαίδευση, για να πάρουν ένα πτυχίο με πολύ μικρότερο πλέον αντίκρισμα στην αγορά εργασίας, την οποία και έχετε άλλωστε διαλύσει, αλλά και αυτών, που έχουν την οικονομική άνεση να απολαύσουν την εύκολη οδό και να προσπεράσουν τις δυσκολίες και τις ποιοτικές απαιτήσεις, που μέχρι πρότινος ίσχυαν. Απαιτήσεις, που αναδείκνυαν την ποιότητα των αποφοίτων της χώρας μας, σε Ελλάδα και εξωτερικό. Με τέτοιες πρακτικές, αποδεικνύεται πως είστε η Κυβέρνηση της ποσότητας κυρίως, αλλά σίγουρα όχι της ποιότητας.

 Άρα, η καθυστέρηση της χώρας να κυρώσει τη Σύμβαση της Λισαβόνας έγινε μεθοδευμένα, περιμένοντας να δημιουργηθούν οι κατάλληλες συνθήκες παράκαμψης του άρθρου 16 του Συντάγματος, το οποίο φροντίσατε να γίνει με το νόμο για τα μη κρατικά πανεπιστήμια.

 Προφανώς και η «Νίκη» θα καταψηφίσει στην Ολομέλεια την παρούσα. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Τσιρώνη. Τον λόγο έχει ο κ. Αθανάσιος Χαλκιάς, από τους « Σπαρτιάτες».

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «Σπαρτιάτες»):** Καλησπέρα, κυρία Υπουργέ. Κυρίες και κύριοι συνάδελφοι, το υπό συζήτηση νομοσχέδιο αφορά στην κύρωση μιας Σύμβασης, που είναι σε εκκρεμότητα, από το 1997, μια Σύμβαση, που δεν είχαμε καν υπογράψει τότε. Καταθέτω και στα πρακτικά την επίσημη λίστα με τα κράτη, που έχουν υπογράψει ή και κυρώσει τη Σύμβαση. Οπότε, προκύπτει το ερώτημα γιατί τώρα, γιατί να έρθει για κύρωση αυτή η Σύμβαση, τη δεδομένη χρονική στιγμή; Τι άλλαξε;

 Αυτό που άλλαξε ήταν το τοπίο στην τριτοβάθμια εκπαίδευση, με τα ιδιωτικά πανεπιστήμια και ανέκυψαν ορισμένες δυσκολίες στην εφαρμογή του νόμου, δυσκολίες, που επιλύονται με την κύρωση αυτής της Σύμβασης. Όπως και ο νόμος για τα ιδιωτικά πανεπιστήμια, έτσι και αυτή η Σύμβαση έρχεται σε αντίθεση με το Σύνταγμα και συγκεκριμένα, με την παράγραφο 5 του άρθρου 16, βάσει του οποίου «η Ανώτατη Εκπαίδευση παρέχεται αποκλειστικά από ιδρύματα, που αποτελούν Νομικά Πρόσωπα Δημοσίου Δικαίου, με πλήρη αυτοδιοίκηση.»

 Ωστόσο, με βάση το άρθρο 1 της Σύμβασης, όπου παρέχονται ορισμοί, ως Ανώτατο Εκπαιδευτικό Ίδρυμα ορίζεται ένα ίδρυμα, που παρέχει τριτοβάθμια εκπαίδευση και αναγνωρίζεται από την αρμόδια αρχή ενός μέρους, ως μέλος του συστήματος τριτοβάθμιας εκπαίδευσης του. Δεδομένου ότι σχεδόν σε όλα τα μέρη της Σύμβασης λειτουργούν και ιδιωτικά πανεπιστήμια, τα οποία αποτελούν αναγνωρισμένα μέλη του συστήματος τριτοβάθμιας εκπαίδευσης τους, η κύρωση του συγκεκριμένου άρθρου συνεπάγεται την αποδοχή του ορισμού και άρα, παραβιάζεται το άρθρο 16, παράγραφος 5 του Συντάγματος.

Την ίδια αντίρρηση εκφράσαμε και κατά τη συζήτηση του νομοσχεδίου για τα ιδιωτικά πανεπιστήμια, όπου δημιουργήθηκε ειδική περίπτωση νομικής μορφής επιχείρησης. Η κύρωση της παρούσας Σύμβασης, ουσιαστικά, αποτελεί μια ακόμα προσπάθεια της Κυβέρνησης να τροποποιήσει το Σύνταγμα, χωρίς τη διαδικασία, που προβλέπεται από το ίδιο το Σύνταγμα.

Ειδικά από τη στιγμή, που το διεθνές δίκαιο υπερέχει του εσωτερικού δικαίου των κρατών, πρόκειται για ξεκάθαρη στρέβλωση της εσωτερικής έννομης τάξης της Ελλάδας, χωρίς συνταγματική αναθεώρηση, που αποσκοπεί, αποκλειστικά και μόνο, στην εξυπηρέτηση των συμφερόντων των ιδιωτικών πανεπιστημίων, καθώς πληθώρα προσώπων έχουν προσφύγει στο Συμβούλιο της Επικρατείας, ώστε να κριθεί αντισυνταγματικός ο νόμος για τα ιδιωτικά πανεπιστήμια. Η κύρωση της Σύμβασης επιλύει το πρόβλημα για την Κυβέρνηση και έμμεσα επηρεάζει προς όφελος της Κυβέρνησης μόνο την απόφαση του ΣτΕ, αλλά αυτό δεν είναι το μόνο πρόβλημα, που απορρέει από την κύρωση της Σύμβασης. Δημιουργείται και αντίφαση στο ίδιο το Σύνταγμα και η οποία προκύπτει από το άρθρο 28, παράγραφος 1 του Συντάγματος.

Η τελευταία πρόταση αναφέρει: Η εφαρμογή των κανόνων του διεθνούς δικαίου και των διεθνών συμβάσεων στους αλλοδαπούς τελεί πάντοτε, υπό τον όρο της αμοιβαιότητας, δεδομένου ότι υπάρχουν παραρτήματα ελληνικών πανεπιστημίων, που λειτουργούν στην αλλοδαπή και οι τίτλοι, που απονέμουν, αναγνωρίζονται επαγγελματικά και ακαδημαϊκά από τις χώρες αυτές, προκύπτει η υποχρέωση της Ελλάδας, να αναγνωρίζει επαγγελματικά και ακαδημαϊκά, τα πτυχία παραρτημάτων αλλοδαπών πανεπιστημίων, που δραστηριοποιούνται στην Ελλάδα. Αυτό εξυπηρετεί αφενός, τα ιδιωτικά πανεπιστήμια, που πρόσφατα έλαβαν το πράσινο φως, για να παρέχουν υπηρεσίες στη χώρα μας, αλλά αφετέρου και τα κολέγια, τα οποία η Κυβέρνηση επιθυμεί να αποκλείσει από τη λίστα των φορέων, διατηρώντας επιφύλαξη, ως προς την υιοθέτηση του άρθρου 3 της Σύμβασης, άρθρο 2 του νομοσχεδίου.

Σημειώνεται ότι η Ελλάδα είναι η μόνη χώρα, που δεν αναγνωρίζει ακαδημαϊκά παρά μόνον επαγγελματικά και με προϋποθέσεις τα δικαιώματα πτυχιούχων κολεγίων στην Ευρώπη.

Η Γερμανία έχει επίσης εκφράσει επιφυλάξεις, ως προς το ίδιο άρθρο, αλλά αιτιολογημένα. Συγκεκριμένα, θέτει προϋποθέσεις για την αναγνώριση επαγγελματικών δικαιωμάτων σε ρυθμιζόμενα επαγγέλματα λογιστές, φοροτεχνικοί, δικηγόροι, νοσηλευτές και παραϊατρικά επαγγέλματα, ενώ για το επάγγελμα του ιατρού θέτει και προϋποθέσεις ακαδημαϊκής ποιότητας στα προγράμματα σπουδών.

Ωστόσο, ακόμα και σε περίπτωση όπου δεν προκύπτει άμεση αναγνώριση ακαδημαϊκών και επαγγελματικών δικαιωμάτων, το γερμανικό κράτος δίνει το δικαίωμα εγγραφής αυτών των πτυχιούχων σε γερμανικά πανεπιστήμια, προκειμένου να ολοκληρωθούν οι σπουδές με καθορισμένα ποιοτικά αποτελέσματα.

Καταθέτω και στα πρακτικά την επίσημη ανακοίνωση της Γερμανίας, αναφορικά με την επιφύλαξη επί του άρθρου 3.

Στην Ελλάδα, οι πτυχιούχοι κολεγίων παραρτημάτων αλλοδαπών πανεπιστημίων, κυρίως βρετανικών, αναγνωρίζουν μόνο τα επαγγελματικά τους δικαιώματα και όχι τα ακαδημαϊκά, σε αντιδιαστολή με το να αποκτήσουν το πτυχίο τους στη χώρα πρωταρχικής δραστηριότητας του πανεπιστημίου φοίτησης, όπου και λαμβάνουν, απευθείας ή με εξέταση τριών μαθημάτων σε ελληνικό πανεπιστήμιο, ισοτιμία, μέσω του ΔΟΑΤΑΠ, αλλά η επιφύλαξη ως προς το άρθρο 3 της Σύμβασης δεν σημαίνει ότι δεν ανοίγει ο δρόμος προς την πλήρη ισοτιμία.

Παρόλο που η Κυβέρνηση επιφυλάσσεται έναντι των πτυχιούχων κολεγίων, η υιοθέτηση των άρθρων 1, 2 και δεδομένου του άρθρου 28, παράγραφος 1 του Συντάγματος η μη αναγνώριση τίτλων σπουδών μη ρυθμιζόμενων επαγγελμάτων, παραδείγματος χάρη ψυχολόγων, διοίκησης επιχειρήσεων, πληροφορικής κ.λ.π από παραρτήματα αλλοδαπών πανεπιστημίων στην Ελλάδα, θα κριθεί παράνομη σε Ευρωπαϊκά Δικαστήρια.

Για παράδειγμα, ένας απόφοιτος κολεγίου στην Ελλάδα από τμήμα διοίκησης επιχειρήσεων έχει πλήρη αναγνώριση, επαγγελματική και ακαδημαϊκή, στη Δανία. Βάσει του άρθρου 2 της Σύμβασης, που καλούμαστε να κυρώσουμε και δεν έχουμε διατυπώσει επιφύλαξη, αρκεί ένα μέρος να επιτρέψει στον κάτοχο τίτλου τριτοβάθμιας εκπαίδευσης, που έχει εκδοθεί σε ένα από τα άλλα μέρη, να λάβει αξιολόγηση του τίτλου αυτού.

Από τη στιγμή που θα αποδοθεί πλήρης ισοτιμία στη Δανία, που είναι μέρος της Σύμβασης, η Ελλάδα δεν μπορεί να αρνηθεί την απόδοση πλήρους ισοτιμίας, ακόμα και αν δεν έχει κυρωθεί το άρθρο 3.

Η Κυβέρνηση, κοινώς, ρίχνει στάχτη στα μάτια των πολιτών, διατηρώντας επιφύλαξη μόνο για ένα άρθρο, τη στιγμή που τα υπόλοιπα άρθρα της Σύμβασης αφήνουν ορθάνοιχτες τις πόρτες στην ιδιωτική εκπαίδευση. Μάλιστα, στην ανάλυση συνεπειών ρύθμισης, που συνοδεύει το υπό συζήτηση νομοσχέδιο, τόσο το άρθρο 16, όσο και το άρθρο 28 του Συντάγματος μνημονεύονται, προκειμένου η Κυβέρνηση να αιτιολογήσει τη νομιμότητα του νομοσχεδίου. Αν είναι δυνατόν, να επικαλείστε διατάξεις, που καταστρατηγούνται από το νομοσχέδιο, για να υποστηρίξετε τη νομιμότητά του.

Κυρίες και κύριοι συνάδελφοι, υπάρχουν μόνο δύο επιλογές, εάν θέλουμε να λέμε ότι σεβόμαστε το Σύνταγμα και τους νόμους της Ελληνικής Δημοκρατίας. Ή διατηρούμε επιφυλάξεις για το σύνολο των επίμαχων άρθρων ή προχωράμε σε συνταγματική αναθεώρηση. Τροποποίηση του Συντάγματος, δια της πλαγίας οδού, δεν πρόκειται να γίνει αποδεκτή. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας»):**

Ευχαριστώ, κύριε Πρόεδρε. Το συγκεκριμένο θέμα είχε έρθει προς συζήτηση και ψήφιση ως νομοθετικό έργο, στην Ολομέλεια, την Πέμπτη 1η Φεβρουαρίου του 2024. Η Κύρωση αποτελεί προαπαιτούμενο για τη δημιουργία και τη διασύνδεση παραρτημάτων ιδιωτικών πανεπιστημίων και η υπογραφή της αποφεύγεται από το 1999 από όλες τις κυβερνήσεις των τελευταίων ετών.

Δυστυχώς, στείλατε τη Συνθήκη για κύρωση εσπευσμένα και μάλιστα κατατέθηκε πάνω σε ένα τριήμερο αργίας, για να μην προκληθούν δικαιολογημένες αντιδράσεις, αφού έρχεται να λύσει προβλήματα, που ο προηγούμενος νόμος για τα ιδιωτικά πανεπιστήμια προκάλεσε. Τα ελληνικά ΑΕΙ αναγνωρίζονται από χώρες, που έχουν υπογράψει. Ωστόσο, δεν αναγνωρίζονται όλοι οι δικοί τους ξένοι τίτλοι στην Ελλάδα και σε πολλές περιπτώσεις δικαιολογημένα, αφού έχουν άλλη χρονική διάρκεια οι σπουδές.

Η Σύμβαση του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια, γνωστή και ως Συνθήκη της Λισαβόνας του 1997, αποτελεί ένα κρίσιμο νομικό κείμενο, που στοχεύει στη διευκόλυνση της αναγνώρισης των ακαδημαϊκών πτυχίων και άλλων εκπαιδευτικών προσόντων στα κράτη - μέλη της ευρωπαϊκής περιοχής. Ωστόσο, επεκτείνεται και εκτός αυτής.

Η Σύμβαση της Λισαβόνας, για την αναγνώριση των προσόντων ανώτερης εκπαίδευσης στην ευρωπαϊκή περιφέρεια, έχει υπογραφεί και επικυρωθεί από 54 χώρες, ως τώρα, συμπεριλαμβανομένων όλων των κρατών - μελών του Συμβουλίου της Ευρώπης εκτός από εμάς, καθώς και από την Αυστραλία, το Βέλγιο, τον Καναδά, το Ισραήλ, το Καζακστάν, την Κιργισία, τη Νέα Ζηλανδία και το Τατζικιστάν.

Αφορά φοιτητές, ερευνητές και εργαζόμενους. Εμείς, ως Πλεύση Ελευθερίας, υπερασπιζόμαστε σθεναρά το δικαίωμα όλων των νέων και την αντίστοιχη υποχρέωση της πολιτείας, βάσει του άρθρου 16, παράγραφος 5 του Συντάγματος για παροχή δημόσιας, δωρεάν και ποιοτικής ανώτατης εκπαίδευσης. Δίνουμε έμφαση στο δικαίωμα στην παιδεία και στις ανάγκες των φοιτητών όλων των τάξεων στο σύγχρονο διεθνές περιβάλλον.

Ταυτόχρονα, αναγνωρίζουμε την άμεση αναγκαιότητα αναγνώρισης τίτλων σπουδών στο εξωτερικό και την ανάγκη συμβατικής διευθέτησης ζητημάτων, που ταλαιπωρούν χιλιάδες φοιτητές, τους φοιτητές, που σήμερα διαδηλώνουν παγκόσμια για τον απάνθρωπο πόλεμο κατά της Παλαιστίνης, προτάσσοντας τα στήθη τους για την ειρήνη και δυστυχώς, στοχεύονται από κάποιες κυβερνήσεις και κυνηγιούνται.

Οι ίδιοι οι φοιτητές και εμείς απαιτούμε ισότητα, συμπερίληψη και σεβασμό, μια και εμείς την Πλεύση Ελευθερίας διαθέτουμε πολλούς καλλιτέχνες, ιδιαίτερα στην καλλιτεχνική εκπαίδευση, που, δυστυχώς, έχει αποδυναμωθεί. 26 χρόνια μετά την υπογραφή της Σύμβασης δε μπορεί να έρχεται τώρα, ως απλή εκκρεμότητα. Πρέπει να συζητηθούν οι λόγοι, για τους οποίους δεν κυρώθηκε τόσα πολλά χρόνια και οι λόγοι, για τους οποίους έρχεται σήμερα εσπευσμένα προς κύρωση.

Επίσης, σε ποιο βαθμό ωφέλησε αυτή η Σύμβαση τα κράτη – μέλη, που την υπέγραψαν και κατά πόσο μπορούν να εξισώνονται σπουδές, παραδείγματος χάριν, Νομικής δύο ή τριών ετών με τα υποχρεωτικά τετραετή, εδώ, τμήματα και κάποια που είναι και εξ αποστάσεως από το εξωτερικό; Η ίδια η Σύμβαση δίνει τη δυνατότητα διατύπωσης επιφύλαξης από ένα κράτος - μέλος σε κάποια άρθρα. Ο νόμος περιέχει, άρθρο δεύτερο, επιφύλαξη της Ελλάδας σε ένα άρθρο. Θα πρέπει να εξηγηθεί, γιατί αυτή η πολιτική επιλογή. Η Σύμβαση της Λισαβόνας, μέσω της διαδικασίας της Μπολόνια, προσφέρει ουσιαστικά τη νομική βάση για την αναγνώριση τίτλων – σπουδών, ανάμεσα στα κράτη, που έχουν υπογράψει, δηλαδή, στα 45 κράτη - μέλη του Συμβουλίου της Ευρώπης πλην ημών και 12 κράτη - μέλη της Ουνέσκο.

Η Σύμβαση της Λισαβόνας στηρίζεται στις παρακάτω αρχές. Στην αρχή της αμοιβαίας αναγνώρισης των τίτλων σπουδών από τα μέλη της Σύμβασης, εφόσον δεν έχουν υπάρξει θεμελιώδεις διαφορές, κυρίως στα εκπαιδευτικά αποτελέσματα, στην αρχή της δίκαιης αναγνώρισης, με διαφανείς πρακτικές και αμοιβαία εμπιστοσύνη, μεταξύ των μερών, που συμμετέχουν στη Σύμβαση, στην αρχή της επαρκούς και σωστής πληροφόρησης και στη σπουδαία αρχή, που υποδηλώνει και την κοινωνική διάσταση της Σύμβασης, την αρχή της συμπερίληψης και της μη διάκρισης.

 Η διαδικασία της Μπολόνια, όπως και η Σύμβαση της Λισαβόνας, εστιάζουν στις ίδιες ακριβώς αρχές. Δίκαιες και χωρίς διακρίσεις, αμοιβαίες και διαφανείς αναγνωρίσεις τίτλων σπουδών, σε όλα τα επίπεδα τυπικής και άτυπης εκπαίδευσης. Στα είκοσι και πλέον χρόνια, που έχουν μεσολαβήσει, έχουν αναπτυχθεί και άλλες εκπαιδευτικές πολιτικές, γνωστοποιημένες με σειρά υπουργικών ανακοινωθέντων από τα συμβαλλόμενα κράτη και πρέπει να διαμορφώσουμε και εμείς, με τη σειρά μας, χώρο για εξέλιξη στην εκπαιδευτική μας πολιτική. Η εκπαιδευτική πολιτική είναι μείζον μέρος της κοινωνικής πολιτικής, σε εθνικό και ευρωπαϊκό επίπεδο. Οι πολιτικές, που αποσκοπούν στη δημιουργία και τη συνεχή βελτίωση ενός ενιαίου χώρου δράσης για την εκπαίδευση, την καινοτομία και την έρευνα, βοηθούν σαφώς την κινητικότητα και την ισότητα φοιτητών και εργαζομένων, όπως ορίζεται και ως σκοπός της Σύμβασης. Εφόσον, λοιπόν, υπογράψουμε και εμείς, είναι ευθύνη μας να συμμορφωθούμε με τις διατάξεις της Σύμβασης και να διασφαλίσουμε την καθολική εφαρμογή τους στη χώρα μας. Μια ευθύνη των συμβαλλόμενων κρατών, που προκύπτει από την ίδια τη Σύμβαση.

Επίσης, καθίσταται σαφές πως κάθε κράτος είναι αποκλειστικά υπεύθυνο για την αναγνώριση των ιδρυμάτων, που θα δραστηριοποιούνται στην επικράτειά του και θα ανήκουν στο ανώτατο εκπαιδευτικό τους σύστημα. Σε κάθε περίπτωση, όμως, οφείλουμε να εξετάσουμε και τις προβληματικές πτυχές αυτών των αλλαγών και να διερευνήσουμε τον τρόπο, με τον οποίο κάθε αλλαγή θα αποπλαισιωθεί σχολαστικά και εν συνεχεία, θα αναπλαισιωθεί στην ελληνική κοινωνική, εκπαιδευτική και ερευνητική πραγματικότητα, εφόσον αφορά τη φοίτηση και κατ’ επέκταση την απασχολησιμότητα.

 Με ιδιαίτερη προσοχή, θα πρέπει να ξαναδούμε, μεταξύ άλλων, την τεχνική και την καλλιτεχνική μας εκπαίδευση, η οποία τεχνηέντως υποβαθμίστηκε και τα πτυχία μας, ενώ είναι τριετούς φοίτησης, ισοτιμήθηκαν με απολυτήρια λυκείου, που ήδη, όμως, ήταν προαπαιτούμενο για την εισαγωγή στις σχολές αυτές, τις δραματικές. Σκοπός είναι η διευκόλυνση της ακαδημαϊκής κινητικότητας και της πρόσβασης στην αγορά εργασίας. Δεν είναι επιθυμητό, ωστόσο, το δικαίωμα στην παιδεία να εκθρονιστεί από το δικαίωμα στην επιχειρηματική δραστηριότητα και οφείλουμε να το προστατεύσουμε.

 Η σημερινή κύρωση μπορεί να θεωρηθεί μια απλή περιοδική διαδικασία, ωστόσο, αυτό δεν ισχύει για κανένα άτομο, καθώς όλοι οι εμπλεκόμαστε άμεσα ή έμμεσα, μέσω των παιδιών μας, στην εκπαιδευτική διαδικασία. Περιμένουν από όλους εμάς να συνεργαστούμε, να βελτιώσουμε και να διασφαλίσουμε δωρεάν, ισότιμη και οπτική πρόσβαση στη δημόσια εκπαίδευση και πιο συγκεκριμένα στην τριτοβάθμια εκπαίδευση. Είναι, άλλωστε, μια από τις βασικές αρχές της διακήρυξης η εξασφάλιση αρχών, προγράμματος, προσόντων, ποιότητας, κλπ. και είναι ευθύνη του κράτους να λειτουργεί, ως υποστηρικτής της έρευνας, της καινοτομίας και της εκπαίδευσης και όχι ως ένας αποστασιοποιημένος αξιολογητής με φόβητρο τη χρηματοδότηση.

 Ο ευρωπαϊκός χώρος ανώτατης εκπαίδευσης και ο ευρωπαϊκός χώρος έρευνας διευκόλυναν μεν τις περικοπές, εν μέσω οικονομικής κρίσης, δίνοντας έμφαση στην εξωστρέφεια των πανεπιστημίων, μπορούν, όμως, να λειτουργήσουν συνθετικά και βελτιωτικά για την παρεχόμενη παιδεία, στην Ελλάδα. Πρέπει να φτιάξουμε, λοιπόν, ένα πανεπιστήμιο ελεύθερων ιδεών και πρόσβασης, το πτυχίο του οποίου θα είναι αρκετό για την εύρεση εργασίας. Ένα δημόσιο πανεπιστήμιο, με τακτική προκαθορισμένη χρηματοδότηση, ρυθμισμένο και απλό νομοθετικό πλαίσιο, επαρκές και μόνιμο προσωπικό και φοιτητική μέριμνα. Πρέπει να διασφαλίσουμε ότι το ελληνικό δημόσιο πανεπιστήμιο δεν θα αλλοτριωθεί από την ιδιωτική πρωτοβουλία και μάλιστα αμφιβόλου ποιότητας και αυτό θα γίνει μόνο, αν μπορέσουμε να σταθούμε στο ύψος, που προσπαθούν να σταθούν, ως τώρα, τα ελληνικά δημόσια πανεπιστήμια.

Η ‘Έκθεση της ΕΛΣΤΑΤ υποδεικνύει σαφώς τον αυξημένο κίνδυνο φτώχειας, με ποσοστό 18% για αποφοίτους δευτεροβάθμιας εκπαίδευσης, σε σχέση με το 7,2% για αποφοίτους τριτοβάθμιας εκπαίδευσης, με έναν στους τέσσερις πτυχιούχους άνεργο και ένας στους τρεις να απασχολείται εκτός του τομέα σπουδών του. Έχουμε πολλά πεδία εργασίας και πολλά περιθώρια βελτίωσης. Με τη σημερινή κύρωση, κάνουμε ένα βήμα προς την αυτόματη ακαδημαϊκή αναγνώριση τίτλων, αν ωστόσο είναι απαραίτητο να συγκλίνουμε σ’ ένα μακροπρόθεσμο σχεδιασμό, ώστε να διατηρηθεί η τριτοβάθμια μας εκπαίδευση προσβάσιμη και προσανατολισμένη στο μέλλον. Βασικά σημεία της Σύμβασης έχουν πλεονεκτήματα και πολλά μειονεκτήματα, που θα αναπτύξουμε στην Ολομέλεια.

Ωστόσο, ενώ προσπαθούμε να εναρμονιστούμε με την Ευρώπη, μεγάλα προβλήματα μας ταλανίζουν στον εσωτερικό μας χώρο, όχι μόνο για τα καλλιτεχνικά πτυχία των αδιαβάθμητων πλέον δραματικών σχολών, που ενώ στην Ελλάδα δεν έχουν καμία αξία πλέον, αφού εξισώθηκαν, όπως είπαμε, με τα απολυτήρια λυκείου, σε κάποιες χώρες της Ευρώπης τα θεωρούν έγκυρα, όταν προέρχονται από το Θέατρο Τέχνης ή το Εθνικό Θέατρο και δεν αποτελούν εμπόδιο, για να εισαχθεί κάποιος σε πανεπιστήμιο ξένης χώρας, αφού το πτυχίο φέρει τη σφραγίδα του Υπουργείου Πολιτισμού.

Επίσης, σοβαρό πρόβλημα υπάρχει στον ΕΑΠ Πατρών. Εξήντα δύο απόφοιτοι των προγραμμάτων «Σπουδές στον ελληνικό πολιτισμό» και «Σπουδές στον ευρωπαϊκό πολιτισμό» του ΕΑΠ άσκησαν δύο αγωγές, στο διοικητικό Πρωτοδικείο Αθηνών, ζητώντας να αναγνωριστεί ότι το ΕΑΠ και το ελληνικό δημόσιο πρέπει να τους καταβάλουν, αλληλεγγύως, και εις ολόκληρο, σε έκαστον εξ αυτών, το ποσό των 50.000 νομιμοτόκως, ως χρηματική ικανοποίηση, για την αποκατάσταση της ηθικής βλάβης, την οποία έχουν υποστεί και εξακολουθούν να υπόκεινται από την παράνομη παράλειψη ενεργοποίησης των επαγγελματικών τους δικαιωμάτων, που τους απονέμουν, αντίστοιχα, τα άρθρα 1 και 2 του Προεδρικού Διατάγματος 66 του 2009. Σε συνέχεια εξώδικων εκκλήσεων των ανωτέρω αποφοίτων, που απέβησαν άκαρπες και βλέποντας πως οι σπουδές τους στο ΕΑΠ τους έχουν οδηγήσει σε αδιέξοδο, αφού δεν μπορούν να μετάσχουν σε προκηρύξεις του ΑΣΕΠ, δεν μπορούν να εργαστούν στη δευτεροβάθμια εκπαίδευση και αντιμετωπίζουν τεράστια προβλήματα στην πρόσβασή τους στην αγορά εργασίας του δημοσίου και ιδιωτικού τομέα, άσκησαν αγωγές, ζητώντας αποζημίωση μέχρι 50.000 έκαστος εξ αυτών για προσβολή της προσωπικότητας τους.

Με τις αγωγές αυτές, επικαλούνται τη χρόνια και εξακολουθητική αδράνεια του ΕΑΠ να ενεργήσει συστηματικά προς τα όργανα της πολιτείας, για να ληφθούν τα δέοντα κανονιστικά μέτρα προς ενεργοποίηση των απονεμομένων στο Προεδρικό Διάταγμα 66 του 2009 επαγγελματικών τους δικαιωμάτων, καθώς και την αθέμιτη εμπορική πρακτική, που το ΕΑΠ ακολούθησε, για να δημιουργήσει και εμπεδώσει στους ενάγοντες την εύλογη πεποίθηση, ότι οι εγγραφόμενοι στα δύο προγράμματα και αποφοιτώντας από αυτά θα έχουν όντως στην πράξη τα επαγγελματικά δικαιώματα του Προεδρικού Διατάγματος 66 του 2009. Οι απόφοιτοι στρέφονται εντούτοις και κατά του ελληνικού δημοσίου, επικαλούμενοι και τη δική του εξακολουθητική και παράνομη παράλειψη, αφού τελούσε εν γνώσει των προβλημάτων επαγγελματικής πρόσβασης των εναγόντων στην αγορά εργασίας, αφενός μεν να απονείμει κωδικό κλάδου εκπαίδευσης στους ενάγοντες, αφετέρου να εντάξει το πτυχίο τους στο προσοντολόγιο και να προβεί σε λήψη απαιτούμενων μέτρων, που μια χρηστή διοίκηση σε ένα κράτος δικαίου θα ελάμβανε, για να διασφαλίσει την πρόσβαση των αποφοίτων ενός ΑΕΙ, που απολαύει των εγγυήσεων του άρθρου 16 στην επαγγελματική ζωή του τόπου.

 Για όλα αυτά, συνολικά, θα διατυπώσουμε επιφύλαξη και θα τοποθετηθούμε στην Ολομέλεια. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η κυρία Διγενή.

**ΑΣΗΜΙΝΑ ΔΙΓΕΝΗ:** Ευχαριστώ πολύ, κύριε Πρόεδρε. Μέσα στην εξεταστική και στην εκπνοή του Ιουνίου επιλέγει η Κυβέρνηση της Ν.Δ. να φέρει προς κύρωση στο Ελληνικό Κοινοβούλιο τη Σύμβαση της Λισαβόνας, με την οποία ολοκληρώνει το έγκλημα σε βάρος των σπουδών και του μέλλοντος των φοιτητών. Υπενθυμίζεται ότι η συγκεκριμένη Σύμβαση συνάντησε την κατακραυγή των φοιτητών, στις πολύμηνες κινητοποιήσεις, ενάντια στο νόμο για τα ιδιωτικά πανεπιστήμια. Περιέκοψα, κύριε Πρόεδρε, ένα μέρος της ομιλίας μου, για να συμπεριλάβω κάτι πολύ πιο σημαντικό, τα λόγια των ιδίων των φοιτητών. Την αντίθεσή τους, λοιπόν, στη Σύμβαση της Λισσαβόνας εκφράζει, με ανακοίνωσή του, το Μέτωπο Αγώνα Σπουδαστών, το οποίο μάλιστα καλεί και σε παράσταση διαμαρτυρίας έξω από τη Βουλή, την Πέμπτη, στις 10 το πρωί.

Τι λένε, λοιπόν, οι σπουδαστές; Τη στιγμή που οι εστιακοί φοιτητές ψήνονται μέσα στα δωμάτιά τους, σε τριτοκοσμικές συνθήκες, χωρίς κλιματισμό, σε καύσωνα, που χιλιάδες φοιτητές σκέφτονται πώς θα συνεχίσουν τις σπουδές τους με την ακρίβεια που θερίζει, που χιλιάδες μαθητές και οι οικογένειές τους έχουν εξοργιστεί από τα θέματα των πανελλαδικών εξετάσεων, η Κυβέρνηση φέρνει στη Βουλή τη συγκεκριμένη Σύμβαση. Η πρόκληση δεν θα μείνει αναπάντητη. Οι δεκάδες χιλιάδες φοιτήτριες και φοιτητές, σε όλη τη χώρα, που στρίμωξαν την Κυβέρνηση, με τις μεγαλειώδεις κινητοποιήσεις τους, συνεχίζουν να διεκδικούν ένα σύγχρονο, αποκλειστικά δημόσιο και πραγματικά δωρεάν πανεπιστήμιο, πτυχία με αξία. Αυτός ο αγώνας άφησε τη συγκεκριμένη Σύμβαση 25 χρόνια στα χαρτιά. Με αυτόν τον αγώνα, θα υπερασπιστούν οι φοιτητές τα δικαιώματα στην πράξη. Είναι γελασμένοι, λένε τα παιδιά, αν νομίζουν πως θα τους περάσει. Φωνάζουμε ξανά «ή τα κέρδη τους ή οι σπουδές μας». Όπως είχαν ξεκαθαρίσει, θα τους βρουν απέναντί τους, για να μπουν εμπόδια σε αυτή την πολιτική. Η αδικία μπορεί να γίνεται νόμος στη Βουλή, όμως το δίκιο νικάει στους δρόμους, όταν μιλάει η πραγματική πλειοψηφία. Το συνεχιζόμενο έγκλημα της υποβάθμισης των πτυχίων και των σπουδών δεν θα περάσει. Έτσι ακριβώς είναι.

Η Σύμβαση για την αναγνώριση προσόντων, σχετικά με την ανώτατη εκπαίδευση στην ευρωπαϊκή περιφέρεια, διευκολύνει την εργαλειοποίηση της ακαδημαϊκής κινητικότητας για προώθηση των πολιτικών της Ευρωπαϊκής Ένωσης στη γεωπολιτική, σκακιέρα. Το ότι η Ελλάδα είναι η μόνη χώρα της Ευρωπαϊκής Ένωσης, που δεν έχει ακόμα υπογράψει τη Σύμβαση, έχει να κάνει με την απαξίωση της ιδιωτικής εκπαίδευσης και των κολεγίων στην ελληνική κοινωνία και την ταύτισή τους με το εμπόριο και όχι με την πανεπιστημιακή εκπαίδευση, παρά τα πάμπολλα προβλήματά της. Έχει να κάνει με τις ιδιαιτερότητες της αγοράς εργασίας σε ορισμένους κλάδους και φυσικά, με την απαξίωση της Μπολόνια, που πιστώνεται στο φοιτητικό εργατικό και λαϊκό κίνημα, που υπερασπίζεται, χρόνια τώρα, το δικαίωμα σε ποιοτική μόρφωση και δικαιώματα, που αντιστέκεται, εδώ και χρόνια στην ισοτίμηση των τριετών σπουδών, με τις τετραετείς και τις πενταετείς, που δεν έχει επιτρέψει να ταυτιστεί στη λαϊκή συνείδηση η ακαδημαϊκή κινητικότητα κολάζ δεξιοτήτων, με την ποιότητα και την αριστεία, για την οποία κόπτεται η Κυβέρνηση.

Σύμφωνα επίσης με τη Σύμβαση, οι χώρες πρέπει να δίνουν πληροφορίες για το ποια ιδρύματα και προγράμματα ανήκουν στην τριτοβάθμια εκπαίδευση. Το επίπεδο, στο οποίο κατατάσσει μια χώρα έναν τίτλο σπουδών, πρέπει να γίνεται σεβαστό από τη χώρα υποδοχής. Δηλαδή, δεν μπορεί π.χ. ένα πτυχίο από Κυπριακό ιδιωτικό πανεπιστήμιο να αναγνωρίζεται ως επιπέδου 6, bachelor στην Κύπρο και στην Ελλάδα να θεωρείται επιπέδου 5, ΙΕΚ. Είναι δηλωτικό, μάλιστα, της υποκρισίας περί αριστείας και των πραγματικών προθέσεων της Κυβέρνησης για άνοιγμα της αγοράς, με όρους πλιάτσικου το εξής, ότι ενώ σε υποψήφιους των πανελλαδικών αρνείται την κατοχύρωση βαθμολογίας, για την επόμενη χρονιά, επιτρέπει σε όποιον έχει λεφτά να περνάει από ίδρυμα σε ίδρυμα, για να αγοράζει πιστωτικές μονάδες και να συρράπτει τελικά έναν τίτλο σπουδών, ένα τίτλο, που θα οδηγεί σε προσόν ισότιμο με αυτό κάποιου άλλου, που πέρασε τη σκληρή δοκιμασία των πανελλαδικών, πνευματικά, ψυχικά, οικονομικά, κόπιασε για να πάρει το πτυχίο του, σε ένα δημόσιο πανεπιστήμιο, όπου, κατά τεκμήριο, οι φοιτητές ιδρώνουν τη φανέλα, με συμπαγές, ενιαίο και συνεκτικό πρόγραμμα σπουδών, παρά τα όποια προβλήματα, που είναι ο μόνος τρόπος για αποφοίτους με διαχρονική αξία και όχι με δεξιότητες, που λήγουν στο εξάμηνο.

Αυτά δείχνουν ακριβώς τι εξυπηρετούσαν τα αντίστοιχα άρθρα στο νόμο του Πιερρακάκη και το πώς όλα εξυπηρετούν τη μετατροπή του δημόσιου πανεπιστημίου σε επιχείρηση, με δίδακτρα και αλίευση πελατείας. Στη χώρα μας, τι θα ισχύσει μετά την κύρωση; Θα κάνει το κάθε ίδρυμα ό,τι θέλει; Τι ρόλο θα έχει ο διεπιστημονικός οργανισμός αναγνώρισης τίτλων ακαδημαϊκών και πληροφόρησης; Το αυτοτελές τμήμα εφαρμογής της ευρωπαϊκής νομοθεσίας είναι το όργανο, που αναγνωρίζει την επαγγελματική ισοδυναμία τίτλων σπουδών του εξωτερικού. Από εκεί παίρνουν ισοτιμία τα κολέγια;

Τελειώνοντας, υπογραμμίζουμε πως δεν είναι άσχετη αυτή η εξέλιξη από τους σχεδιασμούς για κατάργηση πανελλαδικών και εθνικό απολυτήριο. Οι εξελίξεις στην τριτοβάθμια δεν αφορούν μόνο τους τωρινούς και μελλοντικούς φοιτητές και τις οικογένειές τους. Αφορούν κυρίως τους εργαζόμενους, τωρινούς και μελλοντικούς και φυσικά τη μεγάλη κοινωνική πλειοψηφία συνολικά. Αυτό θα πρέπει να λάβουμε υπόψη μας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Το λόγο έχει η κυρία Θεανώ Φωτίου.

 **ΘΕΑΝΩ ΦΩΤΙΟΥ**: Ευχαριστώ, κύριε Πρόεδρε.

Κυρία Υπουργέ, δεν θεωρώ ότι είναι τυχαίο ότι φέρνετε, μετά από τόσα χρόνια, αναφέρθηκαν όλοι οι συνάδελφοι σε αυτό, αυτή τη Σύμβαση να την κυρώσετε. Τώρα, μετά από τόσα χρόνια, που δεν έχει κυρωθεί, τώρα, που ο πραγματικός και πολιτικός χρόνος επιτρέπει στην Κυβέρνησή σας να το κάνει. Πραγματικός χρόνος, με κλειστά τα ιδρύματα, λόγω εξεταστικής, για να μην αντιδράσει η ακαδημαϊκή κοινότητα, σπουδαστές, καθηγητές, διοικητικό προσωπικό. Ο πολιτικός χρόνος, λίγο πριν την εφαρμογή - κατάρτιση του νόμου για ίδρυση ιδιωτικών πανεπιστημίων, όπου γνωρίζετε πολύ καλά ότι ούτε καν ιδιωτικά πανεπιστήμια δεν σκοπεύετε να ιδρύσετε ή δεν θα εμφανιστούν, για να ιδρυθούν, αφού, ήδη, τα Κολέγια τα λειτουργούντα, στη χώρα, θα απολαύσουν αυτά τα πλεονεκτήματα του προηγούμενου νόμου και της Σύμβασης, που πάτε να κυρώσετε, τώρα.

Αφήνω, βεβαίως, στο πλάι το ότι οι Υπουργοί και ο Πρωθυπουργός επικεφαλής διαρρήγνυαν τα ιμάτιά τους, ότι ο νόμος δεν αντίκειται στο Σύνταγμα και ότι το άρθρο 16 ισχύει.

 Η κύρωση της Σύμβασης ανοίγει τους ασκούς του Αιόλου για την αναγνώριση επαγγελματικών και ακαδημαϊκών προσόντων, που αντιβαίνουν στο Ελληνικό Σύνταγμα και δεν συνάδουν με τα αντίστοιχα των Ελληνικών Α.Ε.Ι., γιατί η κύρωση σημαίνει την εξίσωση των τριετών προγραμμάτων προπτυχιακών σπουδών, που υπάρχουν σε ορισμένες χώρες του εξωτερικού, με τα τετραετή και πενταετή πτυχία των Ελληνικών Α.Ε.Ι..

 Τι συμβαίνει σήμερα, όταν υπάρχει ένα τέτοιο θέμα; Αντιμετωπίζεται; Βέβαια και αντιμετωπίζεται, με το ΔΟΑΤΑΠ.

Εγώ όταν δίδασκα στο Πολυτεχνείο, αλλά και τώρα μου λένε όλοι οι συνάδελφοί μου ότι, όταν έρχεται μια τέτοια περίπτωση, αναλαμβάνει ο ΔΟΑΤΑΠ να βάλει, επιπλέον, μαθήματα, που απαιτούνται για την ισοτιμία και άρα, πολλές φορές και 12 μαθήματα, για το πολυτεχνείο μιλάω, και ούτω καθεξής.

Τι αλλάζει με τη Σύμβαση τόσο στην πρόσβαση όσο και στην ισοτιμία των πτυχίων της Ανώτατης Εκπαίδευσης;

 Για την πρόσβαση η Ελλάδα, ήδη, εφαρμόζει τις Πανελλήνιες Εξετάσεις με τη δαμόκλειο σπάθη της Ειδικής Βάσης Εισαγωγής για όλους, εκτός από όσους έχουν χρήματα, που θα μπορούν να σπουδάζουν, χωρίς καμία Βάση Εισαγωγής, απλώς με βάση πληρωμής στα ιδιωτικά πανεπιστήμια, που θα ιδρυθούν.

Εδώ ακριβώς υπάρχει ένα πολύ ωραίο θέμα, δηλαδή, πώς θα καθοδηγηθούν όλα τα παιδιά να πάνε στα σημερινά Κολέγια και θα επανέλθω σε αυτό. Πριν, όμως από αυτό θέλω να ρωτήσω το εξής.

 Ως γνωστόν, στην Ελλάδα οι έχοντες International Baccalaurean (I.B.) από τα ιδιωτικά σχολεία δεν μπορούν να δώσουν Πανελλήνιες, απαγορεύεται, γιατί δεν ισοτιμάται το (Ι.Β.) με το ελληνικό πτυχίο, που παρέχεται από τη δευτεροβάθμια εκπαίδευση και ερωτώ, πρώτον, μήπως τώρα θα επιτρέπεται;

 Δεύτερον, για την ισοτιμία των πτυχίων η κύρωση καλύπτει μια τρύπα, που υπήρχε, μετά την ψήφιση των ιδιωτικών, στο νόμο των ιδιωτικών πανεπιστημίων, δηλαδή, είναι ένα δώρο στα υπό ίδρυση ιδιωτικά πανεπιστήμια. Μέχρι τότε, όμως, η περιβόητη ίδρυση ιδιωτικών των λεγόμενων «μη κρατικών πανεπιστημίων» είναι ένα άμεσα εξαργυρούμενο δώρο στα λειτουργούντα Κολέγια της χώρας, που λειτουργούν με Franchise άλλων πανεπιστημίων της αλλοδαπής.

 Φαντάζομαι ότι και εσείς, κυρία Υπουργέ, βλέπετε τηλεόραση αυτές τις μέρες, ακούτε αναλυτικά, ότι όσοι εγγραφούν στο συγκεκριμένο κολέγιο, που λειτουργεί με 6 παραρτήματα στη χώρα, σας θυμίζω το περιβόητο όριο των 3, τουλάχιστον, παραρτημάτων που απαιτούνται για την ίδρυση ιδιωτικών μη κρατικών πανεπιστημίων, θα έχουν ισότιμα πτυχία με του εξωτερικού. Και, βεβαίως, πάει λέγοντας η κατάσταση. Εκτός και αν δεν τις ακούσατε αυτές τις διαφημίσεις.

Σας το είπαν και άλλοι συνάδελφοι και, βεβαίως, η Εισηγήτριά μας, με την εξαιρετικά αναλυτική και εμπεριστατωμένη της εισήγηση, ότι η υποκρισία καταρρέει από το γεγονός, ότι πουθενά η Κυβέρνηση δεν επικαλείται το άρθρο 16, για να κυρώσει τη Σύμβαση. Πρέπει να το επικαλείστε ρητά. Αλλιώς, ξέρουμε πολύ καλά ότι είναι υποκριτικά όλα όσα ακούσαμε από τον Πρωθυπουργό και τους Υπουργούς, όταν διαρρήγνυαν τα ιμάτιά τους, ότι αλλοίμονο, με τα μη κρατικά πανεπιστήμια ισχύει το άρθρο 16.

Κύριε Πρόεδρε, πιστεύω ότι πέραν της καταψήφισης της συγκεκριμένης κύρωσης, νομίζω ότι έχουμε να κάνουμε μία μεγάλη δουλειά στην κοινωνία, από εδώ και ύστερα. Διότι πρέπει να μάθουν όλοι τι σημαίνει ελληνικό δημόσιο πανεπιστήμιο, τι υψηλού κύρους σπουδές παρέχει, γιατί οι απόφοιτοί του και τα πτυχία του δεν είναι καταναλώσιμα, με την έννοια ότι έχουν πάρει πολύ ευρείες γνώσεις, πέρα από ένα «Bachelor», από αυτά τα εξειδικευμένα, που δίνουν οι αλλοδαποί στα 3 χρόνια και κάτι ακόμη, ώστε να μπορούν πολύ γρήγορα να αντιμετωπίζουν τις προκλήσεις της εργασίας.

Είναι προφανές εδώ, ότι επιχειρείται μια ιστορία, όπου πάλι θα ζητούνται από τους αποφοίτους των ελληνικών Α.Ε.Ι., αλλά και γενικότερα, συνεχώς να σπουδάζουν μέχρι το τέλος του βίου τους, για να μπορούν δήθεν να αντιμετωπίσουν την αγορά εργασίας. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Φωτίου.

Σε αυτό θα συμφωνήσουμε, για το τεράστιο κύρος των δημόσιων πανεπιστήμιων, Πολυτεχνείο, εν προκειμένω, που μνημονεύσατε, το Ε.Κ.Π.Α. και όλα τα άλλα.

Το λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμη κυρία Υπουργέ, αξιότιμε κύριε Πρόεδρε, κυρίες και κύριοι συνάδελφοι, εγώ, ως ανεξάρτητος Βουλευτής, θα εισφέρω τις δικές μου υποκειμενικές απόψεις, στο πλαίσιο της συζητήσεως του υπό κρίσεως σχεδίου νόμου, καθότι φρονώ ότι είναι αδήριτος ανάγκη να κυρωθεί η εν θέματι Σύμβαση, καθότι παρέχει τα εχέγγυα ουσιαστικά εξέλιξης και προόδου. Και το κάνει αυτό, διότι φρονώ, όπως είπα και δημοσίως και πλειστάκις διατύπωσα και στο νόμο περί των μη κρατικών πανεπιστημίων, πρέπει να αρθεί, κατά την ταπεινή μου γνώμη, ο ιδεολογικός κρατισμός, ο οποίος ουσιαστικά υποσκάπτει και υπονομεύει την έννοια του δημόσιου πανεπιστημίου.

Εις επίρρωσιν αυτού, άκουσα ένθεν – κακείθεν, κάποια επιχειρήματα, τα οποία αναδεικνύουν, ακριβώς, αυτές τις ιδεολογικές αγκυλώσεις, αυτόν τον φαρισαϊσμό, δηλαδή, άκουσα έναν δογματικό αφορισμό και μία δαιμονοποίηση για την έννοια του ιδιωτικού τομέα και το λέγω τούτο, μετά πλήρους γνώσεως και ομιλώ εμπειρικά, ως μαχόμενος δικηγόρος, καθ’ ότι είμαι πτυχιούχος Νομικής Αθηνών, έχω 4 μεταπτυχιακούς τίτλους, αποκλειστικά σε δημόσια πανεπιστήμια και θα τα εκθέσω, Νομική Αθηνών, Πάντειος, Θεολογική και Πανεπιστήμιο Θεσσαλονίκης.

Ως εκ τούτου, λοιπόν, θεωρώ ότι πρέπει να υπάρξουν οι ρητές προϋποθέσεις απρόσκοπτης πρόσβασης στην τριτοβάθμια εκπαίδευση, που οι τίτλοι σπουδών δεν είναι πανάκεια. Όπως επίσης, παραλείπεται να τεθεί και να καταδειχθεί η παράμετρος της δια βίου εκπαιδεύσεως, η οποία είναι μία επιγενόμενη Συνθήκη, η οποία πρέπει να επισημειωθεί και να υπογραμμιστεί. Τι θέλω να πω, λοιπόν, με αυτό; Ο ανταγωνισμός θα αυξηθεί, διότι δεν πρέπει να εθελοτυφλούμε, δεν είναι το καλύτερο το δημόσιο πανεπιστήμιο. Βεβαίως, να υπάρχει ποιοτική αναβάθμιση του προγράμματος σπουδών, αλλά μην εργαλειοποιείται ουσιαστικά, ιδεολογικά, το δημόσιο πανεπιστήμιο, το 2024. Όπως επίσης, να μη δαιμονοποιείται η έννοια του δημόσιου και του ιδιωτικού τομέα.

 Επομένως, εδώ μιλάμε για την εκπαίδευση, μιλάμε για τους τίτλους σπουδών, όπου όλοι πρέπει να έχουν πρόσβαση, να υπάρχουν ποιοτικά χαρακτηριστικά, ούτως ώστε να είναι ανταγωνίσιμοι στην αγορά εργασίας.

Ως εκ τούτου, λοιπόν, υπό αυτές τις συνθήκες και τις προϋποθέσεις, αποκλειστικά, θεωρώ ότι είναι προς τη σωστή κατεύθυνση, ώστε να υπάρχει ο θεμιτός ανταγωνισμός, να υπάρχει η δυνατότητα καταπολέμησης της ανεργίας και από εκεί και πέρα, οι επιπρόσθετες δεξιότητες δεν εξαντλούνται στα προγράμματα σπουδών, ούτε του δημοσίου, ούτε του ιδιωτικού τομέα, μιλώ με βιωματική εμπειρία, ως προς αυτό. Επίσης, η αξιοκρατία, η διαφάνεια, η εξέλιξη, η πρόοδος και η προκοπή, κατ’ εμέ δομικές σταθερές και συστατικά στοιχεία της δια βίου εκπαίδευσης, είναι συνυφασμένες και με την αγορά εργασίας.

Άρα, το πρώτο στάδιο είναι ουσιαστικά να υπάρχει ισότιμη πρόσβαση, με ποιοτικά χαρακτηριστικά στην τριτοβάθμια εκπαίδευση και μετά ταύτα, από εκεί και πέρα, υπάρχει περιθώριο, δυνατότητα ή και ένα ευρύ θεσμικό πλαίσιο, το οποίο καταλείπεται, να αναπτυχθεί η δια βίου εκπαίδευση, η οποία είναι άρρηκτα συνυφασμένη και με την αγορά εργασίας, χωρίς αγκυλώσεις, αλλά και γενικότερα η έννοια, τόσο της τριτοβάθμιας εκπαίδευσης, αλλά και μετά ταύτα της δια βίου εκπαίδευσης να είναι συνυφασμένη με το επέκεινα το στοχαστικό, δηλαδή, την αέναη εξέλιξη της προσωπικότητας του ατόμου, αναλόγως τις πεποιθήσεις του καθενός. Γιατί, εδώ αυτό συζητούμε, δηλαδή, ότι δεν πρέπει να είναι να αναλώνεται το πτυχίο αποκλειστικά και μόνο στο καπιταλιστικό σύστημα και τα συμπαρομαρτούντα.

Άρα, νομίζω ότι πρέπει να διευρύνουμε, κατά την ταπεινή υποκειμενική μου γνώμη, τους ορίζοντές μας και να αφουγκραστούμε τους καλπασμούς του μέλλοντος και να ξεκινήσουμε με εφαλτήριο την εκπαίδευση, την αγορά εργασίας, την καταπολέμηση της ανεργίας, ούτως ώστε να δημιουργήσουμε, κατά το όραμά μου τρόπον τινά, το θεσμό της δια βίου εκπαίδευσης και όχι την πανάκεια της τριτοβάθμιας εκπαίδευσης. Μετά την τριτοβάθμια εκπαίδευση, αρχίζει η εξέλιξη του ανθρώπου και ως προσώπου αφενός, αφετέρου, ως ανάπτυξη και εξέλιξη των δεξιοτήτων του, εν τω πλαισίω της αγοράς εργασίας.

Και αυτό δεν είναι δική μου ιδεολογική πεποίθηση ή μια δογματική αντίληψη, την οποία σας καθιστώ κοινωνούς, προερχόμενος από κάποιες αντιλήψεις άλλες, νομίζω είναι ένα κατά φύσιν κέλευσμα της ίδιας της πραγματικότητας, η ίδια η ζωή το έχει δείξει, δηλαδή, υπάρχουν επιστήμονες καταξιωμένοι από ιδιωτικά πανεπιστήμια και τανάπαλιν. Άρα, συντάσσομαι προς την κατεύθυνση του συγκεκριμένου σχεδίου νόμου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει ο κ. Καλαματιανός.

**ΔΙΟΥΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Υπουργέ, κατά τη συζήτηση του ν.5094, είχα τονίσει τότε, ως Εισηγητής από την πλευρά της Αντιπολίτευσης, ότι δεν θα έπρεπε να συζητάμε το πώς θα ψηφιστεί ένας αντισυνταγματικός νόμος, για τη λειτουργία ιδιωτικών σχολών, στην Ελλάδα, αλλά θα έπρεπε να συζητάμε - και αυτό έχει ανάγκη η ελληνική κοινωνία - για το πώς θα κάνουμε καλύτερο και πιο ισχυρό το δημόσιο πανεπιστήμιο στη χώρα. Θα έπρεπε να συζητάμε για το πώς θα χρηματοδοτηθεί καλύτερα, περισσότερο, ώστε να φτάσει τουλάχιστον στο μέσο όρο της χρηματοδότησης της Ευρωπαϊκής Ένωσης για την τριτοβάθμια εκπαίδευση και πώς θα στελεχωθεί ακόμα καλύτερα, με μόνιμο προσωπικό, μέλη ΔΕΠ, ώστε να φτάνει επίσης στο μέσο όρο της Ευρωπαϊκής Ένωσης.

Δυστυχώς, αυτή η κουβέντα δεν έγινε τότε, δεν γίνεται και τώρα. Προφανώς, ψηφίσατε, η Κυβερνητική Πλειοψηφία, τον αντισυνταγματικό νόμο 5094, για τη λειτουργία ιδιωτικών σχολών στην Ελλάδα, χωρίς να υπάρξει αναθεώρηση του άρθρου 16 του Συντάγματος, που το απαγορεύει αυτό και τώρα, φέρνετε αυτή τη Συνθήκη του 1997, 27 χρόνια πριν.

Το ερώτημα εδώ είναι, γιατί ακόμα και οι Κυβερνήσεις της Νέας Δημοκρατίας, Κώστας Καραμανλής, Αντώνης Σαμαράς, Κυριάκος Μητσοτάκης, πρώτη τετραετία, δεν τόλμησαν να φέρουν προς κύρωση αυτή την Σύμβαση. Γιατί δεν το έκαναν;

Δεν το έκαναν, προφανώς, γιατί υπήρχε και υπάρχει ο όρος του Συντάγματος, το άρθρο 16. Δεν αναθεωρήθηκε. Δεν άλλαξε κάτι σχετικά με αυτό, με τον ανώτατο πολιτειακό κανόνα της Ελλάδας και όμως, εσείς παίρνετε τώρα αυτή την κύρωση, για να δώσετε μια επικάλυψη, μια επίφαση διεθνούς δήθεν νομιμότητας στις αντισυνταγματικές μεθοδεύσεις σας. Αυτό κάνετε, μια επίφαση διεθνούς δήθεν νομιμότητας.

Θέλετε, προφανώς, να εξισώσετε τις τριετείς σπουδές με τις τετραετείς ή πενταετείς, που προβλέπονται στο ελληνικό δημόσιο πανεπιστήμιο, χωρίς εχέγγυα ποιότητας κριτηρίων σωστής λειτουργίας και εύλογα θα σκεφτεί κάποιος «γιατί να σπουδάσει το παιδί μου σε ένα δημόσιο ελληνικό πανεπιστήμιο τετραετούς ή πενταετούς φοίτησης και γιατί να μην πάει σε ένα ιδιωτικό κολέγιο π.χ. - με χαμηλότερη ποιότητα σπουδών, προφανώς - τριετούς φοίτησης, αφού θα έχει ίδια επαγγελματικά προσόντα και αναγνώριση τέτοιων προσόντων, αλλά πλέον θα έχει και τη σφραγίδα, την επίφαση της ανωτατοποίησης, ότι «είναι πανεπιστήμιο και καλά;» Άρα, γιατί να το κάνει; Γιατί να κουραστεί το παιδί να δίνει πανελλήνιες; Αφού έχει κάποιος χρήματα, πληρώνει και παίρνει και έχει τα ίδια - ξαναλέω - επαγγελματικά δικαιώματα και μια επίφαση της Τριτοβάθμιας Εκπαίδευσης Πανεπιστημίου, σφραγίδα Πανεπιστημίου, χωρίς την ουσία, όμως.

Προφανώς, θα πρέπει να μας απαντήσετε η κύρωση αυτή, που θα γίνει στην Ολομέλεια, αν η κυβερνητική πλειοψηφία το ψηφίσει, πώς θα βελτιώσει τις δημόσιες ανώτατες σπουδές; Θα προσφέρει κάτι; Προφανώς, όχι. Τι καλύτερο θα φέρει για το δημόσιο πανεπιστήμιο και την τριτοβάθμια εκπαίδευση στη χώρα, συνολικά; Ήδη, τα ελληνικά δημόσια πανεπιστήμια συνεργάζονται με μεγάλα σοβαρά πανεπιστήμια του εξωτερικού. Γίνεται αυτή η συνεργασία. Τι θα προσφέρει, λοιπόν, αυτή η Κύρωση;

Αυτό, προφανώς, που ενδιαφέρει την Κυβέρνηση, είναι η περαιτέρω υποβάθμιση και εμπορευματοποίηση των σπουδών. Θέλετε πανεπιστήμια, που να λειτουργούν, ως επιχειρήσεις, που θα υπηρετούν τα συμφέροντα ιδιωτών. Να μην υπάρχουν διασφαλισμένα κριτήρια και εχέγγυα ποιότητας, να μην υπάρχει ανεξαρτησία στην έρευνα και τη διδασκαλία, να μην υπάρχει η ανεξαρτησία των δημοσίων πανεπιστημίων και να αναγκαστούν και τα δημόσια πανεπιστήμια να λειτουργούν με ιδιωτικοοικονομικά κριτήρια, να μειώσουν το χρόνο σπουδών, να βάλουν και δίδακτρα, τελικά. Αυτός είναι στόχος, τελικώς;

Προφανώς, αυτές οι μεθοδεύσεις, όμως, έχουν γίνει αντιληπτές από τον ελληνικό λαό και βρίσκεται απέναντι σε αυτές τις μεθοδεύσεις. Ήδη, από τις μετρήσεις ο κόσμος έχει μεταστραφεί και στηρίζει το δημόσιο πανεπιστήμιο, γιατί καταλαβαίνει τι παιχνίδι παίζεται με τα ιδιωτικά συμφέροντα και σας καλούμε, λοιπόν, να αποσύρετε αυτή την Κύρωση, όπως δεν το κάνατε και προηγουμένως - σαν παράταξη εννοώ, σαν Κόμμα – και, προφανώς, είμαστε αντίθετοι σε αυτή την κύρωση και κρατάμε επιφύλαξη, για να μπορέσουμε να τοποθετηθούμε και στην Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κ. Καλαματιανέ.

Κυρία Υπουργέ, έχετε το λόγο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ευχαριστώ όλους για την αρκετά γόνιμη κουβέντα. Οι επιφυλάξεις, που ετέθησαν, δίνουν την ευκαιρία σε εμάς να απαντήσουμε και να ξεκαθαρίσουμε μερικά πράγματα διά παντός, ελπίζω.

Λοιπόν, προεισαγωγικά, επιτρέψτε μου να πω 2-3 που αναφέρθηκαν από τους περισσότερους από εσάς. Δεν αλλάζει τίποτα στο Εθνικό Σύστημα Αναγνώρισης, άρθρα 298 με 314 του ν. 4957/2022, δηλαδή, όσα προβλέφθηκαν εκεί για τον εκσυγχρονισμό και την εξυγίανση του ΔΟΑΤΑΠ.

Δεύτερον, τα Κολέγια - τα οποία τα άκουσα τόσες πολλές φορές, που κάποια στιγμή μπερδεύτηκα λίγο, για το «τι συζητάμε εδώ σήμερα» - είναι εκτός ρυθμιστικού πλαισίου της Σύμβασης, αφενός, επειδή στο εκπαιδευτικό μας σύστημα, όσον αφορά στην Ανώτατη Εκπαίδευση, εντάσσονται μόνο τα ΑΕΙ και, αφετέρου, τα Κολέγια των τρίτων χωρών τα αποκλείουμε από τα δικαιώματα ακαδημαϊκής αναγνώρισης με την επιφύλαξη, που θέτουμε και στην οποία θα αναφερθώ ευθύς αμέσως, γιατί, επίσης, θεωρώ ότι λύνει πολλά από τα θέματα, τα οποία αναφέρθηκαν και αναπτύχθηκαν από τους Εισηγητές και τους ομιλητές συναδέλφους μας.

Επιφύλαξη, λοιπόν, στο άρθρο 6.3. Γιατί διατυπώνουμε την επιφύλαξη στο άρθρο αυτό;

Πρώτον, γιατί η αναγνώριση δικαιώματος εισαγωγής σε μεταπτυχιακές και διδακτορικές σπουδές, ως αυτόματο αποτέλεσμα της αναγνώρισης του προπτυχιακού τίτλου, περιορίζει το αυτοδιοίκητο των ΑΕΙ, τα οποία έχουν σχετική διακριτική ευχέρεια να κρίνουν τους δικαιούχους εισαγωγής. Σεβασμός απόλυτος στο αυτοδιοίκητο των ΑΕΙ, το οποίο κατοχυρώνεται με το Σύνταγμα, το οποίο σεβόμαστε απολύτως.

Ο δεύτερος λόγος, που διατυπώνουμε την επιφύλαξη στο 6.3, είναι γιατί παράλληλα οι τίτλοι, που στην Ελλάδα διαθέτουν μόνο επαγγελματική αναγνώριση- τα κολέγια με συμφωνία δικαιόχρησης από αλλοδαπά ιδρύματα- θα μπορούσαν να επιτύχουν έμμεσα ακαδημαϊκή αναγνώριση και εμείς αυτό δεν το θέλουμε. Είναι, λοιπόν, σοβαρή και ουσιαστική και όχι προσχηματική δικλείδα ασφαλείας γι’ αυτό που συμβαίνει, αυτή τη στιγμή, στη χώρα μας και αυτό που επιτάσσει το Σύνταγμά μας. Θα μπορούσαν να επιτύχουν, λοιπόν, έμμεσα ακαδημαϊκή αναγνώριση, δανειζόμενα εκείνη των αλλοδαπών τους ιδρυμάτων, άλλωστε, η βασική διάκριση μεταξύ ακαδημαϊκής και επαγγελματικής αναγνώρισης, όπως την έχει διαπλάσει το Συμβούλιο της Επικρατείας, ερμηνεύοντας το άρθρο 16 του Συντάγματος, είναι στην πράξη, ότι δεν επιτρέπεται στους δεύτερους να εισέλθουν σε μεταπτυχιακές σπουδές ΑΕΙ με κατατακτήριες εξετάσεις κτλ..

Τρίτον, γιατί διατυπώνεται επιφύλαξη στο άρθρο 6.3; Γιατί η χρήση ενός ορισμένου τίτλου και η είσοδος στην αγορά εργασίας παραμένουν θέματα, που ορίζονται από το εθνικό και το ενωσιακό δίκαιο και δεν υπάρχει λόγος ανάληψης υποχρέωσης ενώπιον της διεθνούς κοινότητας, δεδομένης της ύπαρξης δυνατότητας επιφύλαξης.

Πάμε λιγάκι στο «γιατί τώρα», που επίσης ακούστηκε, πάρα πολύ. Προφανώς, δεν ξυπνήσαμε μια μέρα το 2024 και είπαμε υπάρχει μια εκκρεμότητα, το 1999 και είμαστε η μόνη χώρα του Συμβουλίου της Ευρώπης, που δεν έχει κυρώσει και ας γυρίσουμε αυτήν την εκκρεμότητα. Αυτός είναι ένας λόγος, αλλά δεν είναι αυτός ο λόγος, προφανώς. Ο λόγος, που δεν είχε γίνει τόσα χρόνια ήταν, ότι από το 2005, με το ν.3328, που ουσιαστικά γινόταν μετατροπή από το ΔΙΚΑΤΣΑ στο ΔΟΑΤΑΠ, μέχρι και το 2022, οπότε και εξυγιάνθηκε και εκσυγχρονίστηκε ο ΔΟΑΤΑΠ, με τον ν.4957, υπήρχαν πάρα πολλοί όροι, που έρχονταν σε βασική αντίθεση, με τις βασικές αρχές της Σύμβασης, οπότε δεν μπορούσαμε μέχρι το 2022.

Σε αυτό στο οποίο αναφερθήκατε πολλοί ήταν, ότι ο Υπουργός είπε ότι «θα το κάνουμε μετά την ψήφιση του ν. 5094». Ο λόγος ήταν, γιατί εκεί, στο άρθρο για την αναγνώριση των περιόδων σπουδών, ήταν και αυτός ένας από τους όρους, που έπρεπε να έχει εκπληρωθεί ουσιαστικά, για να περάσουμε στη διαδικασία της κύρωσης της Σύμβασης. Άρα, γιατί τώρα; Γιατί τώρα, έχουν εκπληρωθεί όλοι αυτοί οι όροι.

Να απαντήσω λίγο σε αυτό που είπατε, κυρία Τζούφη, ότι «μα, και τώρα η κινητικότητα των σπουδαστών φοιτητών μας είναι ενεργή, είναι δραστήριοι οι φοιτητές μας και μέσω των προγραμμάτων ERASMUS, ερευνητικών προγραμμάτων, μεταπτυχιακών κτλ., πηγαίνουν και έρχονται». Ναι, όντως πηγαίνουν και έρχονται και αυτό είναι κάτι που μας χαροποιεί ιδιαίτερα και εμείς ενισχύουμε το δημόσιο πανεπιστήμιο, στη λογική της εξωστρέφειας και της διεθνοποίησης, αυτό όμως, που αυτή τη στιγμή πετυχαίνουμε παραπάνω είναι ότι, αφενός ανοιγόμαστε σε ένα μεγαλύτερο και σε ένα πραγματικά διεθνές περιβάλλον και δεν περιοριζόμαστε στα ευρωπαϊκά, αφετέρου, το βασικότερο, κατά τη δική μας άποψη, όφελος, που θα αποκομίσει η Ελλάδα με την κύρωση αυτής της Σύμβασης, είναι ότι οι απόφοιτοι των ελληνικών ΑΕΙ, που θέλουν να συνεχίσουν τις σπουδές τους, σε οποιαδήποτε χώρα της Συνθήκης της Λισαβόνας- που ξαναείπαμε μιλάμε για όλες τις χώρες του Συμβουλίου της Ευρώπης, συν ακόμα και άλλες χώρες - θα μπορέσουν να συμμετάσχουν σιγά-σιγά και στη διαδικασία, που με σύσταση της Κομισιόν του 2018, για την αυτόματη αναγνώριση, γιατί αυτή η Σύμβαση τώρα δεν εισάγει αυτόματη αναγνώριση.

 Ακούστηκε από πολλούς. Δεν υπάρχει αυτόματη αναγνώριση με αυτή τη Σύμβαση. Συνεχίζει και ο ΔΟΑΤΑΠ στο κομμάτι της ακαδημαϊκής αναγνώρισης και το ΑΤΕΕΝ στο κομμάτι της επαγγελματικής αναγνώρισης να κάνουν τη δουλειά τους, όπως την έκαναν. Η λίστα επιπλέον με τα ιδρύματα της τριτοβάθμιας εκπαίδευσης, αυτή τη στιγμή, που διατηρεί ο ΔΟΑΤΑΠ περιλαμβάνει τα 24 ΑΕΙ της χώρας μας και, όταν ιδρυθεί το πρώτο νομικό πρόσωπο θα περιληφθεί και αυτό. Τίποτε άλλο, όμως. Αυτά, γιατί ακούστηκε ότι αναγνωρίζονται ΙΕΚ, Κέντρα Ελευθέρων Σπουδών. Τίποτα από αυτά δεν ισχύει. Κατηγορηματικά.

Η κυρία Φωτίου αναφέρθηκε στο I.B.. «Το διεθνές απολυτήριο του άρθρου 10, παράγραφος 23, του ν. 2327 του 95, είναι ισότιμο με το απολυτήριο του ενιαίου λυκείου. Για την πρόσβαση στην τριτοβάθμια εκπαίδευση των κατόχων του διεθνούς απολυτηρίου απαιτείται η συμμετοχή τους στις γραπτές εξετάσεις της Γ’ τάξης του ενιαίου λυκείου, το οποίο τους χορήγησε τον τίτλο αυτόν, κατά τους όρους και τις προϋποθέσεις, που ορίζονται στο π.δ. 246 του 98, όπως εκάστοτε ισχύει». Νόμος 2817 του 2000, άρθρο 14, παράγραφος 23.

**ΘΕΑΝΩ ΦΩΤΙΟΥ:** *(Ομιλεί εκτός μικροφώνου)*

Δεν είπα αυτό. Για αυτούς, που δεν έδωσαν και θέλουν να πάρουν το ΙΒ.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Επιτρέπεται. Νόμος 2817 του 2000. Να πούμε λίγο, γιατί έχει μεγάλη αξία και θεωρώ ότι έχει σημασία να το τονίσουμε για το τι άλλαξε με τον νόμο 4957 του 22 ως προς τον εκσυγχρονισμό του ΔΟΑΤΑΠ και την ενίσχυσή του. Για εμάς είναι πολύ σημαντικό και στην πραγματικότητα είναι αυτό που διασφαλίζει την όλη διαδικασία, με τον πιο στιβαρό τρόπο, είναι η υιοθέτηση της έννοιας των ουσιωδών διαφορών, όπως ορίζεται στη Σύμβαση της Λισσαβόνας, αλλά και επιμέρους λεπτομερειών, όπως για παράδειγμα, η απαίτηση, που υπήρχε, να έχει σπουδάσει κάποιος τουλάχιστον τα δύο τελευταία χρόνια στο Ίδρυμα Απονομής του Καταληκτικού Τίτλου και τα λοιπά. Και ως προς τις ουσιώδεις διαφορές, για αυτές είναι υπεύθυνοι καθηγητές των ελληνικών πανεπιστημίων.

Άκουσα επίσης, ότι «θα έρθουν από το εξωτερικό, έχοντας κάνει δύο χρόνια σπουδές σε ίδρυμα του εξωτερικού και θα έρθει στην Ελλάδα να συνεχίσει τις σπουδές σε ελληνικό ίδρυμα και θα πάρει πτυχίο από το ελληνικό ίδρυμα». Όχι, αυτό δεν ισχύει. Αυτό που ισχύει αφορά μόνο τα οκτώ ξενόγλωσσα προγράμματα, που υπάρχουν αυτή τη στιγμή στην ελληνική επικράτεια. Μόνο για αυτά και αφορά μόνο σε αλλοδαπούς αλλογενείς φοιτητές.

Ως προς τα εθνικά μητρώα. Για να ισοτιμηθεί ένα πτυχίο από το ΔΟΑΤΑΠ, πρέπει να απαντά και να έχει βρει, ας πούμε, τον εαυτό του σε τρία διαφορετικά μητρώα. Το ένα αφορά τα ιδρύματα. Δηλαδή, είναι ένα μητρώο ιδρυμάτων. Το δεύτερο είναι το μητρώο αναγνωρισμένων τίτλων. Και το τρίτο είναι το μητρώο, το οποίο ουσιαστικά δείχνει ότι δεν επιτρέπεται να συμβεί αυτό, όταν υπάρχει δικαιόχρηση.

Άρα, το θέμα των κολεγίων, ξαναλέω, δεν υπάρχει και δεν εντάσσεται αυτή τη στιγμή στο πεδίο εφαρμογής της Σύμβασης.

Νομίζω, απάντησα σε όλους και σε όλα.

Κλείνοντας, αυτό που θέλω να πω είναι ότι η δική μας δωρεάν και δημόσια Ανώτατη Εκπαίδευση, στην οποία έχω την τύχη να έχω μετέλθει και στα τρία στάδια, όπως και πολλοί από εσάς, αυτό δεν αφορά τον κόσμο, αλλά αυτό που αφορά τους πολίτες είναι ότι πιστεύουμε πάρα πολύ στην ελληνική δημόσια ανώτατη εκπαίδευση, την οποία στηρίζουμε και θα συνεχίσουμε να στηρίζουμε. Η προσπάθεια είναι συνεχής και ο αγώνας είναι συνεχής. Οι Έλληνες καθηγητές διαπρέπουν στο εξωτερικό, οι Έλληνες της Διασποράς διαπρέπουν στο εξωτερικό, αλλά και στη χώρα μας. Τα δικά μας πτυχία δεν έχουν τίποτα να ζηλέψουν από πτυχία του εξωτερικού. Με αυτό, που συμβαίνει εδώ, εμείς ανοιγόμαστε ακόμη περισσότερο στον κόσμο και αυτό μόνο για καλό είναι.

 Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε πολύ, κυρία Υφυπουργέ.

Επομένως, το εν λόγω σχέδιο νόμου του Υπουργείου Παιδείας, Θρησκευμάτων και Αθλητισμού έγινε δεκτό επί της αρχής, επί των άρθρων και στο σύνολό του, κατά πλειοψηφία.

 Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης (Χάρης) Θεοχάρης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Βέττα Καλλιόπη, Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Φωτίου Θεανώ, Τζούφη Μερόπη, Οικονομόπουλος Αναστάσιος, Τσιρώνης Σπυρίδων, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 18.20΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**